Camara de

Comptos

De Navarra

Nafarroako

Kontuen

Ganbera

Iruñeko Udala, 2014

2015eko azaroa

Aurkibidea

*Orrialdea*

[I. Sarrera 3](#_Toc444502136)

[II. Datu orokorrak 4](#_Toc444502137)

[III. Helburua 8](#_Toc444502138)

[IV. Norainokoa 9](#_Toc444502139)

[V. Iritzia 10](#_Toc444502140)

[V.1. Udalaren 2014ko kontu orokorrari buruzko finantza-iritzia 11](#_Toc444502141)

[V.2. Legezkotasunaren betetzeari buruzko iritzia 12](#_Toc444502142)

[V.3. Udalaren finantzen egoera-orri bateratua 2014-12-31n 12](#_Toc444502143)

[V.4. Aurrekontu-egonkortasuneko eta finantza-iraunkortasunaren helburuak betetzea. 14](#_Toc444502144)

[V.5. Aurreko ekitaldietako gomendioen betetzea 15](#_Toc444502145)

[VI. Finantza egoera bateratuak 17](#_Toc444502146)

[VI.1. 2014ko ekitaldiko aurrekontu bateratuaren likidazioaren egoera-orria 17](#_Toc444502147)

[VI.2. 2014ko ekitaldiko aurrekontu bateratuaren emaitza 17](#_Toc444502148)

[VI.3. Diruzaintza-gerakin bateratuaren egoera-orria 2014ko abenduaren 31n 19](#_Toc444502149)

[VI.4. 2014ko abenduaren 31ko egoeraren balantze bateratua. 19](#_Toc444502150)

[VII. Ondorioak eta gomendioak 20](#_Toc444502151)

[VII.1. Alderdi orokorrak 20](#_Toc444502152)

[VII.2. Udaleko langile-gastuak 21](#_Toc444502153)

[VII.3. Udalaren ondasun arruntak eta zerbitzuak erostea 27](#_Toc444502154)

[VII.4. Udalaren inbertsioak 29](#_Toc444502155)

[VII.5. Udalaren transferentziengatiko gastuak 30](#_Toc444502156)

[VII.6. Tributuak, prezio publikoak eta Udalaren bestelako diru-sarrerak 32](#_Toc444502157)

[VII.7. Transferentzien bidezko eta ondarearen bidezko diru-sarrerak 35](#_Toc444502158)

[VII.8. Udalaren inbertsio errealen besterentzea 36](#_Toc444502159)

[VII.9. Abenduaren 31n ebazteko dauden errekurtso judizialak 37](#_Toc444502160)

[Behin-behineko txostenari aurkeztutako alegazioak 39](#_Toc444502161)

[Behin-behineko txostenari aurkeztutako alegazioei Kontuen Ganberak emandako erantzuna 53](#_Toc444502162)

[Eranskina: Iruñeko Udalaren urteko kontu bateratuen oroitidazkia, 2014ko abenduaren 31ri dagokiona 57](#_Toc444502163)

I. Sarrera

Nafarroako Kontuen Ganbera arautzen duen abenduaren 20ko 19/1984 Foru Legeari jarraituz, Kontuen Ganberak Iruñeko Udalak 2014ko ekitaldian izandako jarduera finantzarioari buruzko arauzkotasunaren fiskalizazioa egin du.

Azterlan hori Kontuen Ganberak 2015. urterako onartu zuen fiskalizazioko urteko programan sartu zen, eta auditoriako zenbait teknikarik eta auditore batek osatutako lantaldeak egin zuen, Kontuen Ganberako zerbitzu juridiko, informatiko eta administratiboekin lankidetzan. Azterketa lana 2015eko uztaila eta iraila bitartean egin zen.

Txosten hau idazteko garaian, Udaleko Osoko Bilkurak ez du kontu orokorra onetsi; hori dela eta, Ogasun Alorreko Zuzendaritzak egindako kontua fiskalizatu dugu, Kontuen Batzorde Bereziak 2015eko irailaren 28an bere egin baitzuen. Kontu hori, gaur egun, jendaurreko fasean dago.

Txostenak sei atal ditu, sarrera hau barne. Bigarren atalean Udalaren administrazio- eta antolamendu-egitura deskribatzen dugu, bai eta 2014an aplikatzekoa den araudia ere. Hirugarren ataletan, egindako lanaren helburua eta norainokoa erakusten ditugu; eta laugarrenean, berriz, Udalaren Kontuari buruzko iritzia, legezkotasunaren betetzea, egoera ekonomiko bateratuta eta aurreko ekitaldietan emandako gomendioen betetzea azaltzen ditugu. Bosgarren atalean, egoera-orri bateratuak gehitu ditugu. Azkenik, seigarrenean, fiskalizazioaren ondorio aipagarrienak azaldu eta udal kudeaketa hobetzeko egokitzat jotzen ditugun gomendioak ematen ditugu.

Fiskalizazio-txostenarekin batera 2014ko ekitaldiko urteko kontu bateratuen oroitidazkia, Udalak egindakoa, erantsi dugu.

Eskerrak eman nahi dizkiegu Udaleko, haren erakunde autonomoetako, enpresa publikoetako eta fundazioko langileei, lan hau egiteko emandako laguntzarengatik.

II. Datu orokorrak

Iruña udalerri bat da, 2014ko urtarrilaren 1ean zuzenbideko 196.166 biztanle zituena eta 25,1 km2ko azalera duena.

Udal antolamendua, besteak beste, honako organoek osatzen dute: Osoko Bilkura, zeina ordezkaritza politikoaren organo gorena baita, Tokiko Gobernu Batzarra eta Alkatetza.

Udalaren administrazio-egitura, Alkatetzaren 2011ko ekainaren 27ko Dekreturen bidez onetsia, honakoa da: Alkatetzaren Kabinetea; Aholkularitza Juridikoaren Zuzendaritza; Gerentzia eta zortzi gobernu alor. 2015eko maiatzaren 24ko hauteskundeen ondotik egitura hori aldatu egin da.

Alkatetzaren Kabinetea, Aholkularitza Juridikoaren Zuzendaritza eta Gerentzia zuzenean alkatearen menpekoak dira, eta gobernuko zortzi alorrak zinegotzi delegatuen menpekoak dira. Zortzi alorrak, zeinetatik hiru bi unitate organikotan xehatzen baitira, 11 zuzendarik, bi zuzendariordek eta 11 idazkari teknikok zuzentzen dituzte.

Udalak, zerbitzu publikoak kudeatzeko, ondoko enteak sortu ditu:

* Erakunde autonomoak

a) Udalaren haur eskolak, haur eskolen zerbitzuaren kudeaketarako.

b) Hirigintzaren Udal Gerentzia, Iruñeko udalerriaren hirigintzaren kudeaketarako.

* Merkataritza-sozietateak: Udalak partaidetzaren gehiengoa dauka honako merkataritza-sozietate hauetan:

|  |  |  |
| --- | --- | --- |
| Enpresa | Partaidetzaren portzentajea | Xede soziala |
| Comiruña, S.A. | 100 | Txikizkako merkatuak |
| Pamplona Centro Histórico S.A. | 100 | Hirigune historikoaren hirigintza |
| Asimec, S.A. | 100 | Etxez etxeko laguntza |
| Animsa | 77,69 | Udal informatika. |
| Mercairuña, S.A. | 51 | Handizkako merkatuak |

* Gayarre Antzokiaren Fundazioa, Gayarre antzokia kudeatzeko eta administratzeko.

Gainera, Erruki Etxearen Fundazioa, hirugarren adinekoei laguntza ematen diharduena, Iruñeko Udalari lotuta dago orain dela 300 urte baino gehiago, baina, Ganbera honen ustez, fundazio pribatu bat da.

Iruñeko Udalaren eta haren menpeko enteen egitura –ente horien artean Erruki Etxearen Fundazioa sartu dugu– honako organigraman jasotakoa da:

Iruñeko Udala

Administrazioaren Sektore Publikoa

Fundazioak

Enpresen Sektore Publikoa

Erruki Etxea

Gayarre Antzokia

Comiruña: % 100

Erakunde autonomoak

Administrazio orokorra (1)

Animsa: % 77,69

Haur  
Eskolak

Hirigintza Gerentzia

Enplegua, Merkataritza eta Turismoa

Gizarte Ongizatea eta Berdintasuna

Pamplona Centro Histórico: % 100

Mercairuña: % 51

Partaidetza,  
Gazteria eta Kirola

Hezkuntza eta Kultura

Asimec: % 100

Proiektuak eta Hiri Kontserbazioa

Herritarraren Segurtasuna

Hirigintza, Etxebizitza eta Ingurumena

Zerbitzu  
Orokorrak

(1) Administrazio orokorrean, Gerentzia, Aholkularitza Juridikoaren Zuzendaritza eta Alkatetzaren Kabinetea daude, zeinak alkatearen menpe baitaude.

Udalaren eta haren menpeko enteen datu ekonomiko eta langileei buruzko datu nagusiak honako hauek dira 2014ko ekitaldiaren itxieran:

* Administrazioaren Sektore Publikoa:

|  |  |  |  |
| --- | --- | --- | --- |
|  | Aitortutako eskubideak | Aitortutako betebeharrak | Langileak, 2014-12-31n |
| Udala | 188.928.050 | 181.634.114 | 1.423\* |
| Hirigintza Gerentzia | 5.839.681 | 11.282.683 | 30 |
| Haur-eskolak | 7.851.098 | 7.974.023 | 163 |
| (\*) 184 pertsona gizarte enplegu babestuan daude. | | | |

2014an, Udalak 5.456.259 euroko ekarpena egin zien haur-eskolei, eta 2.304.711 euroko ekarpena, berriz, Hirigintza Gerentziari.

* Merkataritza-sozietateak:

|  |  |  |  |  |
| --- | --- | --- | --- | --- |
| Enpresak | Diru-sarrerak | Gastuak | Ekitaldiko emaitzak | Enplegatu kopuruaren batez bestekoa |
| Comiruña, S.A. | 544.834 | 498.737 | 46.097 | 6,34 |
| Mercairuña, S.A. | 1.335.113 | 1.124.935 | 210.178 | 13 |
| ANIMSA | 6.656.082 | 6.573.873 | 82.209 | 109 |
| Pamplona Centro Histórico, S.A. | 2.770.808 | 2.670.905 | 99.903 | 3,8 |
| Asimec, S.A. | 1.876.560 | 1.908.242 | -31.682 | 68,32 |

* Fundazioa:

|  |  |  |  |  |
| --- | --- | --- | --- | --- |
| Fundazioa | Diru-sarrerak | Gastuak | Ekitaldiko emaitzak | Langileen  batez besteko kopurua |
| Gayarre Antzokia | 2.075.068 | 2.044.792 | 30.276 | 15 |

Horretaz gainera, Erruki Etxeak honako datu ekonomikoak dauzka.

|  |  |  |  |  |
| --- | --- | --- | --- | --- |
|  | Diru-sarrerak | Gastuak | Ekitaldiko emaitzak | Langileen  batez besteko kopurua |
| Erruki Etxea | 18.172.064 | 16.815.875 | 1.356.189 | 199,97 |

Udala Iruñerriko Mankomunitateko kidea da, eta haren bidez kudeatzen ditu uraren ziklo integralaren zerbitzuak (ur-hornidura eta behe presioko saneamendua), hiri-hondakin solidoen tratamenduko zerbitzuak eta hiri-garraioko zerbitzuak (autobusa eta taxia).

Iruñeko Udalari 2014ko ekitaldian aplikatzekoa zaion araubide juridikoak funtsean osagai hauek ditu: Nafarroako Toki Administrazioari buruzko uztailaren 2ko 6/1990 Foru Legea, Nafarroako Toki Ogasunei buruzko martxoaren 10eko 2/1995 Foru Legea eta Toki Araubidearen Oinarriak arautzen dituen apirilaren 2ko 7/1985 Legea, bai eta sektorekako araudi indarduna ere.

2014ko ekitaldirako ez zen aurrekonturik onetsi; izan ere, 2011ko ekitaldiko aurrekontu orokorra eta haren betetze-oinarriak luzatu ziren. Txosten hau idazteko garaian, Udalaren Osoko Bilkurak ez du 2014ko ekitaldiko kontua onetsi.

III. Helburua

Nafarroako Toki Administrazioari buruzko uztailaren 2ko 6/1990 Foru Legeari, Nafarroako Toki Ogasunei buruzko martxoaren 10eko 2/1995 Foru Legeari eta Kontuen Ganbera arautzen duen abenduaren 20ko 19/1984 Foru Legeari jarraituz, Iruñeko Udalaren 2014ko ekitaldiko arauzkotasunari buruzko fiskalizazioa egin genuen.

Lana honen xedea gai hauei buruz gure iritzia ematea da:

* Ea 2014ko ekitaldiko Kontu Orokorrak bere alderdi nagusi guztietan behar bezain irudi doia erakusten zuen, 2014ko abenduaren 31n, ondareari, finantza-egoerari, aurrekontuaren likidazioari eta ekonomia-emaitzari buruz, aplikatzekoa den informazio finantzario publikoari buruzko lege-esparruan jasotako kontabilitateko printzipio eta irizpideei jarraituz.
* Ea Udalak legeak bete dituen 2014ko ekitaldian izandako jarduera finantzarioan.
* Udalaren eta haren menpeko enteen finantza-egoera bateratua 2014ko abenduaren 31n.
* 2014ko ekitaldirako aurrekontu-egonkortasuneko eta finantza-iraunkortasuneko helburuen betetzea, eskura dagoen informazioari jarraituz.
* Ea 2013ko ekitaldiari buruzko fiskalizazio-txostenean emandako gomendioak bete diren.

Txostenari erantsi zaizkio, halaber, egokitzat jotzen diren aholkuak, Udalak eta haren menpeko entitateek ezarritako barne-kontroleko sistema, sistema administratiboa eta kontabilitate- nahiz kudeaketa-sistemak hobetu edo/eta osatze aldera.

IV. Norainokoa

Fiskalizazioaren norainokoa 2014ko kontua da. Haren prestaketa eta edukia Udalaren erantzukizuna da eta, 272/1998 Foru Dekretuaren arabera, honako kontabilitateko egoera-orriek osatzen dute:

* Aurrekontuaren likidazioaren espedientea.
* Egoera-balantzea eta galeren eta irabazien kontua.
* Eranskinak: diruzaintzako egoera-orria, etorkizunerako hitzartuta dauden gastuen eta diru-sarreren egoera-orria, balioen egoeraren egoera-orria eta mugimendua, eta tasa eta prezio publikoekin finantzatutako zerbitzuen kostuei buruzko oroitidazkia.

Horri dagokionez, berriz ere esan behar dugu ez dugula fiskalizatu Osoko Bilkurak onetsitako kontu orokorra, baizik eta Ogasun Alorreko Zuzendaritzak egindakoa, Kontuen Batzorde Bereziak bere egin zuena.

Fiskalizazio-lana honetan zetzan: Udalaren barne kontrola, aurrekontuko gastu eta diru-sarreren lagin bat eta ondare-kontuak aztertzea, hautapen-proba batzuen bitartez eta lanaren xedeak betetzeko beharrezkotzat jotzen diren bestelako auditoria-teknika batzuk erabiliz.

Halaber, kanpoko profesionalek enpresa publikoetan eta Gayarre Antzokia udal fundazioan egindako auditoriak aztertu ziren.

Bestalde, finantzen egoera-orri bateratua –hau da, Udalarena, erakunde autonomoena eta hark partaidetza osoa duen sozietateena– aztertu zen; eta, bestalde, aztertu zen Udalak, erakunde autonomoek, merkatukotzat jotzen ez diren udal sozietateek eta Gayarre Antzokiaren Fundazioak finantza-egonkortasunaren eta -iraunkortasunaren helburuak bete dituzten.

Lana Espainiako Estatuko Kanpo Kontroleko Organo Publikoak Koordinatzeko Batzordeak onetsitako eta Kontuen Ganberaren fiskalizazio-eskuliburuan garatutako sektore publikoaren auditoriari buruzko printzipioei eta arauei jarraituz gauzatu da; horien barruan, "Fiskalizazio edo auditoria finantzarioaren oinarrizko printzipioak" izeneko ISSAI-ES 200 araua eta "Betetzeari buruzko fiskalizazioaren edo auditoriaren oinarrizko printzipioak" izeneko 400 araua aplikatu dira.

V. Iritzia

Iruñeko Udalaren 2014ko ekitaldiko kontu orokorra fiskalizatu dugu. Haien kontabilitatearen egoera-orriak laburbilduta jaso ditugu txosten honetako VI. atalean.

Udalaren erantzukizuna

Ogasun Alorreko Zuzendaritza da kontu orokorrak egiteko ardura duena. Halako moduz egin behar ditu non leialki irudikatuko baitituzte Udalaren aurrekontu-likidazioa, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat; erantzukizun horrek hartzen ditu iruzurraren edo akatsen ondoriozko ez-betetze materialetatik libre dauden kontu orokorrak egin eta aurkezteko beharrezkoa den barne kontrolaren kontzepzioa, ezarpena eta mantentzea.

Udalak, gainera, bermatu beharko du finantzen egoera-orrietan islatutako jarduketak, finantza-eragiketak eta informazioa bat datozela indarreko araudiarekin.

Nafarroako Kontuen Ganberaren erantzukizuna

Gure erantzukizuna da iritzi bat adieraztea erantsitako kontu orokorren fidagarritasunari buruz eta gure fiskalizazioan oinarrituta egin diren eragiketen legezkotasunari buruz. Horretarako, hura egin dugu Kanpo Kontroleko Erakunde publikoen fiskalizaziorako oinarrizko printzipioen arabera. Printzipio horiek exijitzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin dezagula ere, honako helburuarekin: kontu orokorretan arrazoizko segurtasun bat lortzea eta haietan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoria-ebidentzia bat lortzeko zenbatekoei eta kontu orokorretan adierazitako informazioari buruz, bai eta eragiketen legezkotasunari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean ere. Arriskuari buruzko balorazio horiek egiterakoan, auditoreak barne kontrola hartzen du kontuan –garrantzitsua baita entitateak kontu orokorrak egin ditzan– inguruabarren araberako auditoria prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoria batek barne biltzen du, era berean, aplikatutako kontabilitate-politiken egokitasuna eta arduradunek egindako kontabilitate-estimazioen arrazoizkotasuna, bai eta kontu orokorren aurkezpena ere, oro har.

Gure ustez lortu dugun auditoria-ebidentziak behar adinako oinarria eta oinarri egokia jasotzen du gure fiskalizazio-iritzia emateko.

V.1. Udalaren 2014ko kontu orokorrari buruzko finantza-iritzia

Iritziaren oinarria, salbuespenekin

* Udalak Nafarroako Gobernuaren transferentzia arrunt bat jasotzen du bere klase pasiboak finantzatzeko; horien artean sartzen dira toki entitate horren suhiltzaileen kidegoko langileak. Kidego hori Nafarroako Larrialdi Agentzian sartuta dago. Jasotako diru-laguntzaren zenbatekoa klase pasibo horien urteko kostu garbiaren arabera kalkulatzen da. Kalkulu horretan ez da sartu Nafarroako Gobernuaren eskutik jasotako diru-laguntza, 864.487 eurokoa, suhiltzaileen kidegoko langileen kuota patronalaren kontzeptuan ordaindutakoa; horrek, izan ere, kopuru hori egiten duen gehiegizko finantzaketa ekarri zuen, txosten honetako VII.2 atalean zehaztu bezala.
* Udalak udal montepioari atxikitako funtzionarioen pentsioei buruzko azterlan aktuarial bat egin zuen 2009an. Azterlan horren arabera, pasiboen sistematik eratorritako betebeharrek, batez beste, urteko 21,9 milioi eginen dute 2015etik 2019ra doan aldirako. Balantzean ez zen erregistratu etorkizuneko betebehar horietarako probisiorik.
* Oroitidazkiak ez du informaziorik jasotzen abenduaren 31n ebazteko dauden eta eragin ekonomiko aipagarriak dituzten errekurtso judizialei buruz.

Iritzia

Gure iritzian, "Iritziaren oinarria, salbuespenekin" lerrokadan azaldutako egitateen eraginengatik ez bada, erantsitako kontu orokorrek irudi zehatza erakusten dute alderdi esanguratsu guztietan, ondareari, gastuen eta diru-sarreren aurrekontuaren likidazioari eta Udalaren 2014ko abenduaren 31ko finantza-egoerari dagokienez, bai eta data horretan amaitutako urteko ekitaldiko emaitza ekonomiko eta aurrekontukoei dagokienez ere, betiere aplikatzekoa den informazio finantzario publikoari buruzko lege-esparruari eta, bereziki, bertan jasotako kontabilitateko printzipio eta irizpideei jarraituz.

V.2. Legezkotasunaren betetzeari buruzko iritzia

Gure iritziz, Udalaren 2014ko ekitaldiari buruzko finantzen egoera-orrietan islatutako jarduketak, finantza-eragiketak eta informazioa bat datoz, alderdi adierazgarri guztietan, aplikatzekoak diren arauekin.

V.3. Udalaren finantzen egoera-orri bateratua 2014-12-31n

Udalaren eta haren erakunde autonomoen 2014rako hasierako aurrekontu bateratuak, 2011ko aurrekontuaren luzapena denak, 181,65 milioi euroko eta 180,74 milioi euroko diru-sarrerak eta gastuak biltzen zituen hasierako aurreikuspenetan, hurrenez hurren.

Gastuetan eta diru-sarreretan goranzko aurrekontu-aldaketa batzuk eginda, 27 milioi eurokoak –hasierako kredituen ehuneko 15 egiten dute– behin betiko gastu eta diru-sarrera bateratuek 208,62 milioi euro egiten dute.

Nabarmentzekoa da aipatutako aurrekontu-luzapenaren bai izapidetzeak, bai edukiak araudiaren arabera egin direla.

2014an, gastuak 192,19 eurokoak izan dira, ehuneko 92ko betetze-mailarekin eta ehuneko 91ko ordainketa-mailarekin. 2013koak baino ehuneko 4,5 txikiagoak izan dira.

Diru-sarrerei dagokienez, 2014an 193,92 milioi euroko eskubideak aitortu ziren, ehuneko 93ko eta 92ko betetze- eta kobrantza-mailekin. Kasu honetan, 2013koekiko jaitsiera ehuneko 1,6koa izan da.

Laburbilduz, Udalak 2014an gastatutako 100 euro bakoitza honetara bideratu ziren eta honela finantzatu ziren:

|  |  |  |  |
| --- | --- | --- | --- |
| Gastuaren izaera | Zenbatekoa | Finantzabidea | Zenbatekoa |
| Langileak | 42 | Tributu bidezko diru-sarrerak | 44 |
| Bestelako gastu arruntak | 43 | Transferentziak | 53 |
| Inbertsio errealak | 7 | Ondare bidezko diru-sarrerak eta beste | 3 |
| Kapital-transferentziak | 3 |  |  |
| Finantza-pasiboak eta -aktiboak | 5 |  |  |

Aurreko datuetatik, nabarmentzekoa da langileen gastua eta gastu arruntena, ehuneko 42ko eta 43ko ehunekoekin, bai eta transferentzien bidezko diru-sarrerak ere, zeinek guztizkoaren ehuneko 53 egiten baitute; ondotik zergen bidezkoak datoz, ehuneko 44rekin.

Ondoren, 2014ko ekitaldiko betetze bateratuari buruzko adierazle batzuk ematen ditugu, bai eta aurreko ekitaldikoekiko alderaketa ere:

|  |  |  |  |
| --- | --- | --- | --- |
|  | 2013 | 2014 | 2014/13 aldea (%) |
| Diru-sarrerak, guztira | 197.055.145 | 193.918.711 | -1,6 |
| Gastuak, guztira | 201.281.730 | 192.190.702 | -4,5 |
| Diru-sarrera arruntak | 182.009.738 | 184.623.857 | 1,4 |
| Funtzionamendu gastuak | 162.504.170 | 162.610.591 | 0,1 |
| Aurrezki gordina | 19.505.568 | 22.013.266 | 12,9 |
| Finantza-zama | 9.218.137 | 9.205.582 | -0,1 |
| Aurrezki garbia | 10.287.431 | 12.807.684 | 24,5 |
| Kapitaleko diru-sarrerak | 13.803.519 | 9.294.853 | -32,7 |
| Kapitaleko gastuak | 28.382.816 | 19.176.536 | -32,4 |
| Aurrekontu-emaitza doitua | 13.200.483 | 11.339.696 | -14,1 |
| Zorpetze-maila | % 5,06 | % 4,99 | -1,4 |
| Zorpetze-muga | % 10,72 | % 11,92 | 11,2 |
| Zorpetze-ahalmena | % 5,65 | % 6,94 | 22,8 |
| Zorra, guztira | 109.138.602 | 102.096.893 | -6,5 |
| Biztanle bakoitzeko zorra | 554 | 520 | -6,1 |
| Gastu orokorretarako diruzaintza-gerakina | 6.867.337 | 10.509.683 | 53,0 |

2014an, Udalak eta bere erakunde autonomoek aitortutako eskubide guztien ehuneko 95 diru-sarrera arruntak dira; ehuneko 4,4 kapitaleko diru-sarrerak dira, eta gainerako ehuneko 0,6a, berriz, finantza-aktiboen bidezko diru-sarrerei dagokie.

Udalak eta haren erakunde autonomoek, funtzionamendu-gastuak eta finantza-zama diru-sarrera arrunten bidez finantzatu ondoren, 12,81 milioi euroko aurrezki garbia lortu zuten; 2013an baino ehuneko 24,5 gutxiago.

Ikusten da ezen 2013an gertatzen zen bezala, inbertsio-erritmoa jaitsi dela: 2012an kapitaleko gastuen 36,46 milioi euro izatetik 2013an 28,38 milioi izatera eta 2014an 19,18 milioi izatera pasa da.

2014an, zorpetze ahalmen bateratua diru-sarrera arrunten ehuneko 6,94koa izan da eta guztizko zorra 102,1 milioi eurora iritsi da.

2014an, nabarmentzekoa da zorrak ehuneko 6,5 –zazpi milioi euro– egin duela behera, aurreko urtekoarekiko, are gehiago kontuan izanda kopuru hori 2013an jada ehuneko sei jaitsia zela 2012koarekiko.

Arriskuen kalifikaziorako agentzia batek BBB kalifikazioa eman zuen 2014ko apirilean Udalaren eta haren erakunde autonomoen epe luzeko zorrerako; horrek adierazten du gaitasun egokia duela interesak ordaintzeko eta printzipala itzultzeko. 2014ko urrian, agentziak kalifikazio hori hobetu zuen, eta BBB+ bilakatu zuen. 2015eko iraileko ebaluazioan kalifikazio horri eutsi zitzaion.

Bestetik, nabarmentzekoa da 2014ko ekitaldiaren amaieran sortutako diruzaintza-gerakina 10.509.683 eurokoa izan zen, ehuneko 53 handiagoa 2013koa baino; horrek adierazten du likidezia gaindikin bat badagoela, zeina erabil baitaiteke hurrengo ekitaldiko gastuak finantzatzeko.

V.4. Aurrekontu-egonkortasuneko eta finantza-iraunkortasunaren helburuak betetzea.

Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoa aplikatzearen eraginetarako, SEC'10 Kontabilitate Nazionaleko irizpideak jarraituta, honako enteak jotzen dira tokiko administrazio publikotzat: Udala bera, erakunde autonomoa (Hirigintzako Gerentzia eta haur eskolak), merkatukoak ez diren udal sozietateak[[1]](#footnote-1) (Pamplona Centro Histórico, S.A., Asimec, S.A. y Animsa, S.A.) eta Teatro Gayarre Fundazioa.

Administrazio publikotzat jotako entitateen multzoak 2014ko ekitaldian aurrekontu egonkortasuneko eta finantza iraunkortasuneko helburuak bete ditu; hau da, 3,43 milioi euroko finantza-gaitasuna sortu dute; gastuaren araua bete dute, zeren eta 2014rako aurreikusitako 10,25 milioi euroko mugaren aldean gastu-tarte bat lortu baitute; haien zorpetzea diru-sarrera arrunten ehuneko 54 da, ezarrita dagoen ehuneko 110eko mugaren azpitik; eta azken hiruhilabeteko ordainketarako batez besteko aldiak balio negatiboak dauzka[[2]](#footnote-2), eta horrek esan nahi du araudian horrelako gastuak ordaintzeko ezarritako 30 eguneko gehieneko epetik –edo 60 eguneko epetik, hala erabaki bada– beherakoa dela.

Asimec sozietateari dagokionez, nabarmendu beharra daukagu 2014ko abenduaren 31n desoreka ekonomikoan zegoela, eta horrek desegite automatikoa ekarriko zuela baldin eta toki entitateak horren inguruan ezer egin izan ez balu. Hala eta guztiz ere, sozietate horren kontuak formulatzerakoan, Administrazio Kontseiluak aipatzen du behar beste erreserba badituela gorabehera horri aurre egiteko; izan ere, egiaztatu dugu inguruabar hori zuzendu egin dela.

Ondoren, finantzaketa-gaitasunari eta gastu-tarteari buruzko kalkulua erakusten dugu, bai eta batez besteko aldia dela-eta azken hiruhilekoan izan diren balioak ere:

Finantzatzeko ahalmena

|  |  |
| --- | --- |
|  | Zenbatekoa, 2014 |
| Finantzaz besteko diru-sarrerak | 213.277.448 |
| Gastu ez-finantzarioak | 203.249.998 |
| Saldo ez-finantzarioa | 10.027.450 |
| Doikuntzak: |  |
| Itxitako ekitaldietako eta aurtengo ekitaldiko 1., 2. eta 3. kapituluetako diru-sarreren kobrantzak | -4.382.529 |
| Europar Batasunaren diru-laguntzak | -548.751 |
| Kontabilitate-aldeak | -1.662.854 |
| Finantzatzeko ahalmena | 3.433.316 |

Gastuaren araua

|  |  |
| --- | --- |
| 2013ko gastu konputagarri bateratua | 170.178.861 |
| % 1,5eko igoera | 2.552.683 |
| Diru-sarreren igoeraren aurreikuspena | 2.205.940 |
| 2014rako aurreikusitako gastuaren muga | 174.937.483 |
| 2014ko gastu konputagarri bateratua | 164.684.847 |
| Gasturako tartea, 2014an | 10.252.638 |

Hornitzaileei ordaintzeko batez besteko epea

|  |  |
| --- | --- |
|  | Hornitzaileei ordaintzeko batez besteko epea |
| Urria | -1,53 |
| Azaroa | -6,71 |
| Abendua | -7,23 |

V.5. Aurreko ekitaldietako gomendioen betetzea

Egiaztatu dugu aurreko fiskalizazioetan egindako hurrengo gomendioak bete egiten direla:

* *Kontrolak ezarri eta aplikatu dira Civivox zentroetan eta San Juan Bosco zentroan ematen diren zerbitzuen prezioan hobariaren onuradun izateko baldintzak betetzen direla konprobatzeko.*
* *Baluarteko aparkalekuaren kontzesioaren kanona araudian ezarritako epean kobratu dadila exijitu da.*
* *Tributu ikerketarako eta ikuskapenerako unitatearen eta tributuen kudeaketarako unitateen arteko koordinazioa hobetu da, eta lehentasunezko jarduketatzat jotako tributu guztien ikuskapenak areagotu dira.*

Lehentasunezkotzat jotzen dugu 2013ko ekitaldiko eta aurreko ekitaldietako fiskalizazio-txostenean emandako gomendio hauek betetzea:

* *Balorazio-ponentzia berraztertzeko prozesua amaitzea, besteak beste, azken hirigintza-garapenak egin diren aldeetako lur-eremuen landa-lur gisako kalifikazioa aldatzeko, bai eta planeamenduan egindako beste aldaketa batzuk jasotzeko ere.*
* *Kontu-hartzailetzaren barne kontrola areagotzea, kudeaketa ekonomikoa hobetzeko beharrezkoa eta ezinbestekoa den tresna baten gisara, eta hura ezartzea Nafarroako Toki Ogasunei buruzko 2/1995 Foru Legean ezarritako hedadurarekin. Hau da, erabateko fiskalizazioa egitea aurrez fiskalizatu diren eta barne-kontrola pasa duten gastuen lagin bati buruz, Udalaren diru-sarrerei dagokienez, besteak beste.*
* *Diru-laguntzen plan estrategikoan ezarritako helburuekin lotutako adierazleak definitzea eta diru-laguntzen jarraipena eta ebaluazioa egitea.*
* *Jasotako fidantzen eta gordailuen kontuen saldoak erregularizatzea.*

VI. Finantza egoera bateratuak

VI.1. 2014ko ekitaldiko aurrekontu bateratuaren likidazioaren egoera-orria

(Udala eta erakunde autonomoak)

Gastu-aurrekontuaren betetzea. Sailkapen ekonomikoa

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Kontzeptua | Kapitulua | Hasierako kreditua | Aldaketak | Behin betiko kreditua | Aitortutako betebeharrak | Ordainketak | Ordaintzeko dagoena | Betetakoa (%) | Aitortutako guztiaren gainean (%) |
| Langile-gastuak | 1 | 81.222.500 | 924.685 | 82.147.185 | 80.920.121 | 80.325.019 | 595.102 | 98,5 | 42,1 |
| Zerbitzuak eta ondasun arruntak erostea | 2 | 71.678.769 | -2.184.939 | 69.493.830 | 65.984.765 | 57.414.087 | 8.570.678 | 94,9 | 34,3 |
| Finantza-gastuak | 3 | 3.550.000 | -677.800 | 2.872.200 | 2.235.807 | 2.235.907 | 0 | 77,8 | 1,2 |
| Transferentzia arruntak | 4 | 13.484.211 | 2.749.001 | 16.233.212 | 15.705.705 | 11.639.156 | 4.066.550 | 96,7 | 8,2 |
| Inbertsio errealak | 6 | 586.294 | 20.715.797 | 21.302.091 | 12.672.116 | 10.081.025 | 2.591.090 | 59,5 | 6,6 |
| Kapital-transferentziak | 7 | 850.000 | 6.272.537 | 7.122.537 | 6.504.420 | 5.758.877 | 745.542 | 91,3 | 3,4 |
| Finantza-aktiboak | 8 | 2.387.200 | 84.000 | 2.471.200 | 1.197.994 | 1.148.005 | 49.989 | 48,5 | 0,6 |
| Finantza-pasiboak | 9 | 6.979.300 | 0 | 6.979.300 | 6.969.775 | 6.969.775 | 0 | 99,9 | 3,6 |
| Gastuak, guztira |  | 180.738.274 | 27.883.280 | 208.621.554 | 192.190.702 | 175.571.751 | 16.618.951 | 92,1 | 100 |

Diru-sarreren aurrekontuaren betetzea. Sailkapen ekonomikoa

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Kontzeptua | Kapitulua | Hasierako aurreikuspena | Aldaketak | Behin betiko aurreikuspena | Aitortutako eskubideak | Kobrantzak | Kobratzeko dagoena | Betetakoa (%) | Aitortutako guztiaren gainean (%) |
| Zuzeneko zergak | 1 | 49.969.440 | 0 | 49.969.440 | 51.728.719 | 47.576.347 | 4.152.372 | 103,5 | 26,7 |
| Zeharkako zergak | 2 | 7.000.000 | 0 | 7.000.000 | 4.402.831 | 3.474.626 | 928.204 | 62,9 | 2,3 |
| Tasak, prezio publikoak eta beste diru-sarrera batzuk | 3 | 28.507.006 | 131.855 | 28.638.861 | 29.736.820 | 25.366.594 | 4.370.226 | 103,8 | 15,3 |
| Transferentzia arruntak | 4 | 91.086.117 | 927.000 | 92.013.117 | 96.031.403 | 94.437.995 | 1.593.408 | 104,4 | 49,5 |
| Ondare bidezko diru-sarrerak | 5 | 2.702.000 | 0 | 2.702.000 | 2.724.084 | 1.461.052 | 1.263.032 | 100,8 | 1,4 |
| Inbertsio errealen besterentzea | 6 | 0 | 1.652.160 | 1.652.160 | 2.232.234 | 2.232.234 | 0 | 135,1 | 1,2 |
| Kapital-transferentziak | 7 | 0 | 11.614.793 | 11.614.793 | 5.882.515 | 4.242.458 | 1.640.058 | 50,7 | 3,0 |
| Finantza-aktiboak | 8 | 2.387.200 | 5.664.683 | 8.051.883 | 1.180.104 | 824.512 | 355.593 | 14,7 | 0,6 |
| Finantza-pasiboak | 9 | 0 | 6.979.300 | 6.979.300 | 0 | 0 | 0 | 0,0 | 0,0 |
| Diru-sarrerak, guztira |  | 181.651.763 | 26.969.791 | 208.621.554 | 193.918.710 | 179.615.818 | 14.302.893 | 92,9 | 100 |

VI.2. 2014ko ekitaldiko aurrekontu bateratuaren emaitza

(Udala eta erakunde autonomoak)

|  |  |  |
| --- | --- | --- |
| Kontzeptua | 2013ko ekitaldia | 2014ko ekitaldia |
| Aitortutako eskubide garbiak | 197.055.145 | 193.918.711 |
| Aitortutako betebehar garbiak | -201.281.730 | -192.190.702 |
| Aurrekontu-emaitza | -4.226.585 | 1.728.009 |
| Doikuntzak |  |  |
| Finantzaketaren desbideratze positiboa | -5.437.361 | -4.838.358 |
| Finantzaketaren desbideratze negatiboa | 15.660.519 | 8.874.964 |
| Diruzaintza-gerakinarekin finantzatutako gastuak | 7.203.910 | 5.575.082 |
| Aurrekontu-emaitza doitua | 13.200.483 | 11.339.696 |

VI.3. Diruzaintza-gerakin bateratuaren egoera-orria 2014ko abenduaren 31n

(Udala eta erakunde autonomoak)

|  |  |  |  |
| --- | --- | --- | --- |
| Kontzeptua | 2013ko ekitaldia | 2014ko ekitaldia | Aldearen ehunekoa |
| (+) Kobratzeko dauden eskubideak | 49.031.576 | 33.332.076 | -32,0 |
| (+) Aurrekontuko diru-sarrerak: Aurtengo ekitaldia | 18.222.514 | 13.383.156 |  |
| (+) Aurrekontuko diru-sarrerak: Itxitako ekitaldiak | 41.616.897 | 32.809.132 |  |
| (+) Aurrekontuz kanpoko diru-sarrerak | 300.717 | 308.861 |  |
| (+) Ordainketen itzulketak | 6.635 | 4.585 |  |
| (-) Bilketa zaileko eskubideak | -10.986.920 | -12.816.815 |  |
| (-) Aplikatzeko dauden diru-sarrerak | -128.267 | -356.843 |  |
| (-) Ordaintzeko dauden betebeharrak | -50.521.390 | -31.243.579 | -38,2 |
| (-) Gastuen aurrekontua: Aurtengo ekitaldia | -20.712.276 | -16.618.951 |  |
| (-) Gastuen aurrekontua: Itxitako ekitaldiak | -21.951.346 | -7.415.906 |  |
| (-) Aurrekontuz kanpoko gastuak | -6.880.446 | -7.060.452 |  |
| (-) Egiteko dauden itzulketak | -995.105 | -164.815 |  |
| (+) Aplikatzeko dauden ordainketak | 17.783 | 16.546 |  |
| (+) Diruzaintzako funts likidoak | 33.996.334 | 29.123.129 | -14,3 |
| (+) Finantzaketaren desbideratze metatu negatiboak | 21.965.250 | 21.247.822 |  |
| = Diruzaintza-gerakina, guztira | 54.471.770 | 52.459.448 | -3,7 |
| Diruzaintza-gerakina, finantzaketa atxikia duten gastuak direla-eta | 21.904.669 | 16.353.453 | -25,3 |
| Baliabide atxikien diruzaintza-gerakina | 25.699.663 | 25.596.312 | -0,4 |
| Gastu orokorretarako diruzaintza-gerakina | 6.867.337 | 10.509.683 | 53,0 |

VI.4. 2014ko abenduaren 31ko egoeraren balantze bateratua.

(Udala, erakunde autonomoak eta Comiruña, S.A., Pamplona Centro Histórico, S.A. eta Asistencia Municipal en Casa, S.A. udal enpresak)

|  |  |  |  |  |  |
| --- | --- | --- | --- | --- | --- |
|  | Deskribapena | Itxitako urteko zenbatekoa (2014) |  | Deskribapena | Itxitako urteko zenbatekoa (2014) |
| A | IBILGETUA | 1.191.045.705 | A | FUNTS BEREKIAK | 1.146.980.537 |
| 1 | Ibilgetu materiala | 525.036.732 | 1 | Ondarea eta erreserbak | 715.574.324 |
| 2 | Ibilgetu ez-materiala | 22.379.292 | 2 | Ekitaldiko emaitza ekonomikoa (etekina) | 27.402.917 |
| 3 | Erabilera orokorreko azpiegiturak eta ondasunak | 634.571.749 | 3 | Kapitaleko diru-laguntzak | 404.003.296 |
| 4 | Herri-ondasunak | 0 | B | ARRISKUETARAKO ETA GASTUETARAKO HORNIDURAK | 0 |
| 5 | Finantza-ibilgetua | 9.057.933 | 4 | Hornidurak | 0 |
| B | HAINBAT EKITALDITAN BANATU BEHARREKO GASTUAK | 0 | C | EPE LUZEKO HARTZEKODUNAK | 102.110.592 |
| 6 | Kitatu beharreko gastuak | 0 | 4 | Jesapenak, maileguak eta jasotako fidantzak eta gordailuak | 102.110.592 |
| C | ZIRKULATZAILEA | 90.518.333 | D | EPE LABURREKO HARTZEKODUNAK | 32.472.909 |
| 7 | Izakinak | 11.091.600 | 5 | Itxitako aurrekontuetako eta aurrekontuz kanpoko hartzekodunak | 32.116.134 |
| 8 | Zordunak | 47.080.818 | 6 | Aplikatzeko dauden kontusailak eta aldizkatzearen ondoriozko doitzeak | 356.775 |
| 9 | Finantza-kontuak | 32.315.413 |  |  |  |
| 10 | Finantzaketaren egoera iragankorrak, aldizkatzeak eragindako doitzeak. Aplikatzeko. | 30.502 |  |  |  |
| 11 | Aplikatzeko dagoen emaitza (ekitaldiko galera) | 0 |  |  |  |
|  | Aktiboa, guztira | 1.281.564.038 |  | Pasiboa, guztira | 1.281.564.038 |

VII. Ondorioak eta gomendioak

Atal honetan deskribatzen dira erregulartasunari buruz egindako fiskalizazioaren harira lortutako ondorio nagusiak, bai eta Udalaren kudeaketa ekonomikoa hobetzeko gomendioak ere.

VII.1. Alderdi orokorrak

2014rako aurrekontuen proiektua Osoko Bilkurak errefusatu zuen 2013ko azaroan; 2014rako udal aurrekontua 2011ko ekitaldiko aurrekontuaren ondoz ondoko luzapen bat da. 2011ko aurrekontu hori 2013ko abenduan onetsi zuen Osoko Bilkurak.

Luzapen espedienteak aurrekontu-kudeaketari buruzko 279/1998 Foru Dekretuan aurreikusitako baldintza guztiak betetzen ditu.

Udalaren eta haren erakunde autonomoen 2014ko aurrekontuen likidazioa Alkatetzaren 2015eko ekainaren 12ko ebazpen batez onetsi zen. Txosten hau idazteko egunean Udalaren Osoko Bilkurak ez du onetsi 2014ko ekitaldiko kontu orokorra.

Nabarmentzekoa da espediente elektronikoen kudeatzailearen aplikazioa Udalak aurrera eramandako jarduera ia osora zabaldu dela.

2014ko kontuei dagokienez, Haur Eskolak eta Hirigintzako Gerentzia erakunde autonomoen kontuak, Gayarre Antzokiaren kontuak, eta Udalak partaidetzaren gehiengoa duen enpresa publikoen kontuak –Comiruña, S.A., Pamplona Centro Histórico, S.A., Asimec, S.A., Animsa eta Mercairuña, S.A.– kanpoko profesionalek auditatu dituzte, eta kasu guztietan –Haur Eskolak erakundearen kasuan izan ezik– aldeko iritzia eman dute.

Haur Eskolak erakundearen kasuan, iritzia aldekoa da, baina salbuespen batekin, zeren eta 2014an jasotako zerbitzuengatik izandako gastuei dagozkien 93.000 euro ez baitira kontabilizatu, aurrekontu-krediturik ez edukitzeagatik. Gastu hori 2015ean erregistratu zen.

Era berean, erakunde autonomoetan, udal sozietatean eta Gayarre Antzokia Fundazioan, jarduera ekonomiko finantzarioaren legezkotasuna betetzeari buruzko auditoria bat egin zen, eta kasu guztietan aldeko iritzia eman zen.

Ez da aurkitu nabarmentzeko moduko zenbatekoa duten 2014ko fakturarik 2015eko aurrekontuari egotzi zaionik.

*Gomendatzen dugu aurrekontuaren likidazio-espedientea eta Kontu Orokorra legez ezarritako epean onestea.*

VII.2. Udaleko langile-gastuak

Langile-gastuak 74,52 milioi eurokoak izan ziren 2014an. Ekitaldi horretan aitortutako betebeharren guztizkoaren ehuneko 41 egiten dute. Haien betetze-maila behin betiko kredituen ehuneko 98,56 da. Guztizko gastua ehuneko 0,22 jaitsi da 2013koaren aldean.

Honakoak dira 2014an sortutako langile-gastuak, kontzeptu ekonomikoen arabera sailkatuta:

|  |  |  |  |
| --- | --- | --- | --- |
| Kontzeptua | Aitortutako betebeharrak (2013) | Aitortutako betebeharrak (2014) | 2014/2013 aldea (%) |
| Hautetsien lansariak | 871.394 | 911.707 | 5 |
| Behin-behineko langileen ordainsariak | 1.900.659 | 882.261 | -54 |
| Funtzionarioen ordainsariak | 36.708.530 | 38.890.675 | 6 |
| Lan-kontratupekoen soldatak | 920.542 | 730.375 | -21 |
| Aldi baterako lan-kontratupekoen lansariak | 3.880.905 | 2.741.300 | -29 |
| Gizarte Segurantza | 9.227.997 | 9.261.055 | 0,4 |
| Pentsioak: | 20.923.441 | 20.838.612 | -0,4 |
| Prestakuntza | 248.181 | 263.489 | 6 |
| Langileria-gastuak, guztira | 74.681.650 | 74.519.473 | -0,22 |

Ikus daitekeen bezala, guztizko gastuari eusten zaion arren, kontzeptu ekonomiko bakoitzaren aldea nabarmena da kasu batean edo bestean. Nabarmentzekoa da behin-behineko langileen arloko gastuak edo aldi baterako lan kontratuetan egindakoak behera egin dutela eta langile funtzionarioei dagokienak, berriz, gora.

Alde horien funtsezko arrazoia da Udaleko Giza Baliabideen Zuzendaritzaren langile-programan aldaketa bat izan dela, eta horrek eragozten duela langileak orain artekoaz beste modu batera sailkatzea. Programa berriak berarekin ekarri du langile-gastua sailkatzea pertsona bakoitzak jabetzan daukan lanpostuaren arabera, eta ez betetzen duen lanpostuaren arabera. Hartara, esate baterako, izendapen libreko karguak betetzen zituzten langile funtzionarioak lehen “Behin-behineko langileen lansariak” kontzeptuaren pean sartzen ziren; 2014an, berriz, “Langile funtzionarioen lansariak” kontzeptuaren pean sailkatzen dira. Gauza bera gertatzen da aldi baterako langileekin; izan ere, lehen administrazio-kontratupekoak haien artean sartzen ziren; orain, berriz, langile funtzionarioen atalaren barruan sartzen dira.

Gainera, programan egin den aldaketa horrek eragin du ezen, batzuetan, pertsona baten nominan kolektibo desberdinei dagozkien lansari-kontzeptuak egonda ere (esate baterako, langile funtzionarioen atzerapenen ordainketa eta pentsioen ordainketa, zeinak beste kontzeptu ekonomiko bati baitagozkio), nomina horren guztizko gastua “pentsioen” kontzeptu ekonomikoari aplikatzen zaiola. Horrek berarekin dakar eskuzko zuzenketak egin behar izatea gastua aurrekontuari aplikatu baino lehen, horrek dakarren arriskuarekin.

Horri dagokionez, Udala azaldutako gabezi guztiak zuzentzen ari da.

Udalak ez zuen plantilla organikoa onetsi, ez langileen zerrenda, Nafarroako Administrazio Publikoen Zerbitzuko Langileen Estatutuaren Testu Bateratua onesten duen abuztuaren 30eko 251/1993 Legegintzako Foru-dekretuak ezarritakoaz bestera.

2014ko abenduaren 31n, kontu orokorrari buruzko oroitidazkian ageri den bezala, Udalak 1.424 lanpostu zeuzkan; horietatik, 1.343 funtzionario-araubidekoak ziren. Hona haien egoera:

|  |  |
| --- | --- |
| Egoera | Lanpostu kopurua |
| Postu beteak | 836 |
| Hutsak | 397 |
| Lanpostu huts erreserbadunak | 156 |
| Izendapen askea | 35 |
| Guztira | 1.424 |

Hurrengo taulan jaso dugu lanpostuak nola dauden banatuta Udaleko zuzendaritzen artean:

|  |  |  |
| --- | --- | --- |
| Udaltzaingoaren Zuzendaritza | Lanpostu kopurua | Guztizkoaren gainean (%) |
| Udaltzaingoa | 490 | 34,4 |
| Hezkuntza eta Kultura | 173 | 12,1 |
| Gizarte Ongizatea eta Berdintasuna | 160 | 11,2 |
| Hiri-kontserbazioa | 149 | 10,5 |
| Ogasuna | 101 | 7,1 |
| Giza baliabideak | 71 | 5,0 |
| Ingurumena | 68 | 4,8 |
| Herritarren Partaidetza, Gazteria eta Kirola | 62 | 4,4 |
| Hirigintza eta Etxebizitza | 50 | 3,5 |
| Herritarraren Segurtasuna | 35 | 2,5 |
| Proiektuak | 25 | 1,8 |
| Aholkularitza juridikoa | 21 | 1,5 |
| Enplegua, Merkataritza eta Turismoa | 7 | 0,5 |
| Alkatetza kabinetea | 6 | 0,4 |
| Gerentzia | 6 | 0,4 |
| Guztira | 1.424 | 100 |

Bistan denez, lanpostuen ehuneko 34 Udaltzaingoari dagozkio; ehuneko 12 Hezkuntza eta Kulturari; ehuneko 11 Gizarte Ongizateari eta Berdintasunari; ehuneko hamar Hiri Kontserbazioari, eta gainerako zuzendaritzetako langileak, azkenik, ehuneko hamarretik behera daude.

* Nominaren barne kontrola.

Ganbera honen aurreko txostenetan agertzera eman denez, barne-kontrolak ez du nominaren gaineko kontu-hartzerik egiten.

Horri dagokionez, kontu-hartzailetzak kontu orokorrari buruz egindako txostenak azaltzen du lan hori ez egiteko arrazoiek lotura dutela gastua aurrekontuari ez aplikatzearekin, dokumentazio faltarekin, baliabide eta denbora eskasak izatearekin eta abarrekin.

* Lan eskaintza publikoa eta lanpostuen hornitzea.

2014an, aurreko urteetan bezala, ez zen lan eskaintza publikorik izan. Horrek zailago egiten du langile finkoak sartzea eta eragina du plantillako lanpostu hutsen kopuruan eta aldi baterako langileen kopuruan.

Lanpostuak hornitzeari dagokionez, 2014ko abuztuan Nafarroako Administrazio Auzitegiak baietsi egin zuen Udalaren aurka aurkeztutako gora jotzeko errekurtsoa, eta ezarri zuen merezimendu lehiaketaren bidezko deialdia egin beharra zegoela Gizarte Ongizatearen Alorreko programetako arduradun lanpostu huts batzuk betetzeko. Ordura arte, behin-behineko esleipenaren sistema erabilia zen, edo zerbitzu-eginkizunena, baina prozedura horiek iragankorrak izan behar dute eta ezin dute urtebeteko iraupena gainditu; Udalean, berriz, ez zen hori betetzen.

* Langile pasiboen lansariak

Lansari horiek 2014an 20,84 milioi euro egin zuten. Ia 2013ko mailari eutsi zioten, ondoren erakusten dugun bezala:

|  |  |  |  |  |  |  |
| --- | --- | --- | --- | --- | --- | --- |
|  | 2013 | | 2014 | | 2014/2013 aldea (%) | |
|  | Onuradunen kopurua | Zenbatekoa | Onuradunen kopurua | Zenbatekoa | Onuradunen kopurua | Gastua |
| Erretirodunak | 551 | 15.481.402 | 550 | 15.610.510 | -0,2 | 0,8 |
| Alarguntasuna | 279 | 4.296.853 | 268 | 4.200.624 | -3,9 | -2,2 |
| Zurztasuna | 93 | 1.086.199 | 87 | 1.027.478 | -6,5 | -5,4 |
| Guztira | 923 | 20.864.455 | 905 | 20.838.612 | -2,0 | -0,1 |

Lansari horien finantzaketa hiru bidetatik egiten da: zati bat Udalak jartzen du; bestea klase pasiboen araubideari atxikitako funtzionarioen nominetan egindako atxikipenen bitartez lortzen da; eta azken zatia, berriz, Nafarroako Gobernutik heldu da.

10/2003 Foru Legeak, Nafarroako administrazio publikoetako funtzionarioen eskubide pasiboen araubide iragankorra arautzen duenak, hauxe ezarri zuen hamargarren xedapen gehigarrian:

*“...Iruña, Tafalla eta Tuterako udalek euren montepioko klase pasiboen urteroko kostu garbia finantzatuko dute, ehuneko 77,1ean. Osotarako diru kopurua ez da inola ere 9.312.961 eurotik, 454.520 eurotik eta 1.082.046 eurotik gorakoa izanen, hurrenez hurren. urtetik aurrera, diru-muga horiei kasuko ekitaldirako Nafarroako aurrekontu orokorrei buruzko foru legeak pentsioetarako finkatzen duen igoera aplikatuko zaie. Aurreko kostu garbi osotarakoa finantzatzeko behar diren kopuru osagarriak Nafarroako aurrekontu orokorretatik hartuko dira...”*

Klase pasibo horien urteko kostu garbiaren kalkulua berraztertu dugu, Udalari dagokiona, eta honako hauek dira ondorioak:

Klase pasiboen barruan, Udaleko suhiltzaileen kidegoko langileak sartzen dira; langile horiek hasiera batean Nafarroako Su-itzaltze eta Salbamendurako Partzuergoan sartu ziren, eta 2006ko uztailetik aurrera, Nafarroako Gobernuaren eta Udalaren arteko akordio baten bidez, Nafarroako Larrialdi Agentzian. Aipatutako akordioko 2. artikuluak honakoa zioen berariaz langile horiei buruz:

*“...a) Langile horiek Nafarroako Foru Komunitateko Administrazioaren menpean egonen dira organikoki eta funtzionalki. Horrek ez du galarazten Iruñeko Udalaren Gizarte Babeserako Montepioaren eta Klase Pasiboen kudeaketa bateratua.*

*b) Aurreikuspen sozialeko jatorrizko sisteman jarraituko dute (eskubide pasiboak eta osasun laguntza). Horretarako, Nafarroako Foru Komunitatearen Administrazioak bi diru-sarrera hauek eginen ditu hilero: alde batetik, aplikatu beharreko arauen arabera, udal montepioko kotizazio gisa transferitutako funtzionarioei atxikitako diru kopurua, eta, bestetik, langileen mailako hasierako soldatari, graduari eta antzinatasunari buruz patronala den aldetik dagokion kotizazioa, gaur egun % 65'51...”*

Egiaztatu dugu Udalak aipatutako akordioko b) letrari dagozkion diru-sarrerak jaso dituela. Halaber, Udalaren oroitidazkian inguruabar hori aipatzen da. Hala eta guztiz ere, klase pasibo horien urteko kostuari buruzko ziurtagirian, Udalak Nafarroako Gobernuarentzat egiten duen horretan, ez da jasotzen langile horien kuota patronalarengatik jasotako diru-sarrerari dagokion zenbatekoa, baina bai klase pasiboen araubideari atxikitako langileei nominan egindako atxikipenei dagokiena.

Azken batean, urteko kostu garbiari buruzko kalkuluan, ez da Udalak jasotzen duen diru-sarrera hori sartzen, zeina 2014an 841.318 eurokoa izan baitzen. Horrek berarekin dakar Nafarroako Gobernuaren diru-laguntza, hurrengo ekitaldian guztizko kostu garbia finantzatzeko ematen dena, beherantz doitu beharra dagoela, zenbateko horren arabera.

Aurreko urteetako urteko kostu garbia nola nortu den aztertu dugu (2006tik) eta azaldutako akatsak honako zenbatekoak eduki zituen:

|  |  |
| --- | --- |
| Urtea | Udalak suhiltzaileentzako kuota patronalaren kontzeptuan jasotako diru-sarrera |
| 2007 | 1.019.421 |
| 2008 | 998.998 |
| 2009 | 1.022.531 |
| 2010 | 968.939 |
| 2011 | 967.238 |
| 2012 | 863.454 |
| 2013 | 864.487 |
| Guztira | 6.705.069 |

Aurreko taulak esan nahi du 2014an, urte horretan jaso baitzuen Udalak bere klase pasiboen 2013ko urteko kostu garbiaren defizita estaltzeko diru-laguntza, 864.487 euroko gehiegizko finantzaketa egon zela.

* Aldi baterako langileak

Bai 2013an, bai 2014an 33 izan dira izendapen askeko karguak bete dituztenak. Horietatik, 23k beren zerbitzuak Udalaren zortzi alorretan ematen dituzte. 11 zuzendari, bi zuzendariorde –Gizarte Ongizatearen eta Berdintasunaren alorretan– eta 10 idazkari tekniko. Hiru alorrek (Gizarte Zerbitzuak, Hirigintza, Etxebizitza eta Ingurumena, eta Proiektuak eta Hiri Kontserbazioa) bina unitate organiko dauzkate, eta unitate bakoitzak zuzendari bat eta idazkari tekniko bat dauzka. Sei pertsona alkatetzaren menpe daude eta gainerako lauak Udaltzaingoko burua Energia Agentziako arduraduna, Lan Arriskuen Prebentzioaren alorreko koordinatzailea eta Udaleko gerentea dira.

Langile horien nominen lagin baten gainean egindako azterketatik ondorioztatzen da ezen, orokorrean, ordaindutako lansariak betetzen den lanposturako ezarritakoak direla, eta egindako atxikipenak zuzenak direla; hala eta guztiz ere, egiaztatu dugu aurrekontuko aplikazioa egin dela “Langile funtzionarioen lansariak” kontzeptuaren pean, aurreko ekitaldian jarraitutako irizpidearen kontra, orduan “Behin behineko langileen lansariak” kontzeptuaren pean aplikatu baitziren.

Gure gomendioak:

* *Kontu-hartzailetzaren eta Langileen Alorraren arteko koordinazioa eta komunikazioa hobetzea, nominaren aldez aurretiko fiskalizazioa bidezko eginen duten egokitzapenak egiteko.*
* *Klase pasiboen urteko kostuaren ziurtagirian sartzea Nafarroako Gobernutik jasotako diru-sarrera, Nafarroako Larrialdien Agentzian sartutako suhiltzaileen kidegoko langileengatiko kuota patronalari dagokiona, kontu orokorrari buruzko oroitidazkian deskribatu bezala.*
* *Nafarroako Gobernuarekin erregularizatzea eman zaizkion gehiegizko diru-kopuruak, klase pasiboen kostu garbiari dagozkionak.*
* *Giza Baliabideen Zuzendaritzako langileen programari dagokionez, langileen kolektiboen araberako sailkapena berrikustea eta ahal den guztian gutxitzea eskuz egiten diren eragiketak, egoki jasotze aldera langile mota bakoitzari dagozkion gastuak eta kontabilitate-akatsak saiheste aldera.*
* *Ekitaldi bakoitzerako plantilla organikoa eta langileen zerrenda onestea.*
* *Plantillako lanpostu hutsen aldi baterakotasuna aztertzea, eta lege- eta aurrekontu-xedapenek horretarako bidea ematen dutenean, langileen kontratu egonkorren bidez artatzea Udalaren egiturazkoak diren eta izaera finkoa duten jarduera eta zerbitzuak.*

VII.3. Udalaren ondasun arruntak eta zerbitzuak erostea

Udalaren ondasun arruntetako eta zerbitzuetako gastuak 62,98 milioi eurokoak izan ziren 2014an. 2014an aitortutako betebeharren guztizkoaren ehuneko 35 egiten dute. Haien betetze-maila behin betiko kredituen ehuneko 95 da. 2013koen antzeko mailei eutsi zaie, ehuneko 0,6ko jaitsierarekin.

Ondasun arrunt eta zerbitzuetako gastuak, milioi batetik gorakoak, honakoak izan ziren 2014an:

|  |  |  |  |
| --- | --- | --- | --- |
| Kontzeptua | Aitortutako betebeharrak (2013) | Aitortutako betebeharrak (2014) | Aldea (%) |
| Bide publikoa garbitzea | 7.775.139 | 7.906.276 | 1,7 |
| MUGAren kontratua | 6.969.326 | 7.633.828 | 9,5 |
| Berdeguneak mantentzea | 3.574.529 | 3.854.437 | 7,8 |
| Mendekotasuna duten pertsonen arreta, jardueren kudeaketa | 3.157.237 | 3.103.554 | -1,7 |
| Kultura azpiegituren jardueren kudeaketa | 2.909.959 | 2.952.585 | 1,5 |
| Argiteria publikoaren kontsumoa | 2.907.147 | 3.024.390 | 4,0 |
| Ikastetxeen garbiketarako kontratuak | 2.036.304 | 1.992.736 | -2,1 |
| Kirol azpiegituren jardueren kudeaketa | 1.545.597 | 1.498.737 | -3,0 |
| Argiteria publikoaren kontratua | 1.510.401 | 1.474.385 | -2,4 |
| Arreta programak, jardueren kudeaketa | 1.274.526 | 1.376.543 | 8,0 |
| Ibilgailuak erretiratzeko kontratua | 1.169.721 | 1.169.721 | 0,0 |
| Kultur zabalkundeko programak | 1.087.201 | 1.088.977 | 0,2 |
| Osasungarritasun publikoaren arloko kontratuak | 1.017.610 | 1.017.610 | 0,0 |

Gastuen honako lagin hau fiskalizatu da:

|  |  |
| --- | --- |
| Kontzeptua | Aitortutako betebeharrak (2014) |
| Mendekotasuna duten pertsonen arreta, jardueren kudeaketa | 3.103.554 |
| Arreta programak, jardueren kudeaketa | 1.376.543 |
| Osasungarritasun publikoaren arloko kontratuak | 1.017.610 |
| Mugikortasuna, trafikoa eta semaforoen mantentze-lanak | 647.440 |
| Mendekotasuna duten pertsonen arreta, elikagaiak | 311.331 |
| Segurtasunaren administrazio orokorra, jantziak | 105.602 |
| Segurtasunaren administrazio orokorra, bilerak, hitzaldiak | 20.447 |
| Guztira | 6.582.527 |

Halaber, 2014an egindako ondoko esleipen hauek aztertu dira:

|  |  |  |  |  |  |
| --- | --- | --- | --- | --- | --- |
| Kontzeptua | Prozedura | Lizitatzaile  kopurua | Lizitazio-prezioa, BEZik gabe | Esleipen-prezioa, BEZik gabe | Esleipeneko baja (%) |
| Energia hornidura | Irekia, Europar Batasuneko atalasetik goiti | 3 | 3.170.455 | 3.170.455 | 0 |
| Haur eskolen garbiketa | Irekia, Europar Batasuneko atalasetik goiti | 12 | 495.868 | 443.802 | 10 |
| Harresien kontserbaziorako mantentze-lanak | Irekia, Europar Batasuneko atalasetik beheiti | 2 | 165.289 | 165.289 | 0 |
| Erraldoi eta buruhandien konpartsaren ekitaldiak | Negoziatua, Europar Batasuneko publizitaterik gabekoa | - | - | 111.846 | - |

Gure azterketatik ondoriozta dezakegu ezen, fiskalizatutako laginean, gastuak justifikatuta, onetsita, kontu-hartzailetzak onartuta (aldez aurreko kontu-hartzailetza mugatua), egoki kontabilizatuta eta, oro har, 30 egunetik beherako epe batean ordainduta daudela, eta esleipenak araudian ezarritakoaren arabera egin zirela.

Orokorrean, prozedurak ezarri eta aplikatu direla kontrolatze aldera fiskalizatutako zerbitzuak baldintza-orrietan ezarritako estipulazioen arabera betetzen eta justifikatzen direla.

Aurreko fiskalizazio-lan batzuetan jada aipatu izan dugun bezala, egiaztatu dugu ezen, eduki ekonomikoa duten egintza batzuetan, aldez aurretiko kontu-hartzailetzaren eginkizunak aurrekontu-kreditua egoteaz, gastua kontusailaren araberakoa izateaz edo organo eskudunak onartuta egoteaz haratagoko jarduketak egin dituela. Hala eta guztiz ere, gehitutako jarduketa horiek ez daude determinatuta eta ez dira ageri fiskalizatutako espedientean edo dokumentuan.

*Gomendatzen dugu Osoko Bilkurak erabaki dezala, kudeaketa prozesuan daukaten garrantziari erreparatuta, zein alderdi egiaztatu behar diren eduki ekonomikoa duten ekintzen, dokumentuen edo espedienteen aldez aurretiko kontu-hartzailetza egiterakoan.*

VII.4. Udalaren inbertsioak

Udalak 2014an egindako inbertsioek 4,7 milioi euro egin zuten. Zenbateko hori Udalak ekitaldian egindako gastu guztien ehuneko 2,6 da. Haien betetze-maila behin betiko kredituen ehuneko 75 da.

Ondoren, 100.000 eurotik gorako inbertsioetan egindako gastuak erakusten ditugu:

|  |  |  |  |
| --- | --- | --- | --- |
| Kontzeptua | Aitortutako betebehar garbiak, 2013 | Aitortutako betebehar garbiak, 2014 | 2014/2013 aldea (%) |
| Bide publikoaren azpiegiturak | 1.471.710,12 | 1.040.728,42 | -29 |
| Ikastetxe publikoak eta ikastegiak | 490.662,75 | 687.630,58 | 40 |
| Ondare historikorako kultur azpiegiturak | 1.640.355,22 | 577.443,22 | -65 |
| Berdeguneetarako azpiegiturak | 136.828,41 | 451.847,66 | 230 |
| Semaforo-instalazioak eta trafikoko mugikortasuna | 157.505,63 | 255.160,13 | 62 |
| Hirigintza-kudeaketarako azpiegiturak | 350.117,54 | 183.405,84 | -48 |
| Turismoa, eraikin sozialak eta kulturalak | - | 160.601,37 | - |
| Tailer-eskolak eta tailerrak | 77.676,48 | 147.471,48 | 90 |
| Ondarea eta etxebizitzak erostea | 185.704,28 | 143.934,37 | -22 |
| Liburutegiak | - | 130.627,02 | - |
| Eraikin sozialak: erkidegoaren harrera eta garapena | 417.999,95 | 129.405,07 | -69 |

Inbertsioetan egindako honako gastu hauek fiskalizatu dira:

|  |  |
| --- | --- |
| Kontzeptua | Aitortutako betebeharrak (2014) |
| Lurzoruak mantentze eta kontserbatzea eta E.P. | 420.008 |
| Baluarteko, Labriteko eta Magdalenako frontearen paisaiaren antolaketa | 378.576 |
| Udaltzaingoaren komunikazioetarako matrizea | 78.919 |
| Pio XII.a-Urdazubi bidegurutzean semaforoak eta Urdazubi kalean oinezkoentzako pasabidea jartzea | 72.990 |
| San Frantzisko ikastetxeko barneko arotzeria eta oholtza berritzea | 47.045 |

Gainera, honako esleipen hauek berrikusi ditugu:

|  |  |  |  |  |  |
| --- | --- | --- | --- | --- | --- |
| Kontzeptua | Prozedura | Zenbat lizitatzaile | Lizitazio-prezioa, BEZik gabe | Esleipen-prezioa, BEZik gabe | Esleipeneko baja (%) |
| Zenbait sektoretan urbanizazio-proiekturen 1. fasea eta eraispenak egitea | Irekia, Europar Batasuneko atalasetik beheiti | 11 | 4.562.580 | 2.838.837 | 38 |
| Lezkairuko saneamendu-sarean kolektorea eta hustubidea indartzea | Irekia, Europar Batasuneko atalasetik beheiti | 5 | 638.180 | 505.553 | 21 |
| Baluarteko, Labriteko eta Magdalenako paisaia antolatzea | Irekia, Europar Batasuneko atalasetik beheiti | 3 | 352.031 | 270.536 | 23 |
| Udaltzaingoaren komunikazioetarako matrizea | Irekia, Europar Batasuneko atalasetik beheiti | 3 | 174.380 | 136.257 | 22 |
| San Frantzisko ikastetxeko arotzeria eta oholtza berritzea | Prozedura negoziatua, publikotasunik gabea | 4 | 58.401 | 38.879 | 33 |

Oro har, fiskalizatutako obren exekuzioak eta kontratu-aldaketek, bai eta berraztertutako esleipenak ere, kontratu-legedia bete dute, eta gastuak onetsita, kontu-hartzailetzak baimenduta (aurreko kontu-hartzailetza mugatua), justifikatuta eta zuzen kontabilizatuta daude.

Egindako fiskalizaziotik nabarmendu behar dugu ezen, oro har, hornitzaileei ordaintzeko epea kontratazio publikoaren araudian ezarritako 30 eguneko mugatik gorakoa izan dela; aztertutako gastuak ordaintzeko batez besteko epea 48 egunekoa izan da.

*Gomendatzen dugu behar diren neurriak hartzea kontratazio publikoari buruzko araudian hornitzaileei ordaintzeko ezarritako epeak betetzeko.*

VII.5. Udalaren transferentziengatiko gastuak

2014an, Udalak 29,82 milioi euro egiten duten transferentziak eta diru-laguntzak eman zituen. Honakoak izan ziren onuradunak:

|  |  |  |  |  |
| --- | --- | --- | --- | --- |
|  | Arruntak | | Kapitalekoak | |
| Aitortutako betebeharra | 2014/13 aldea (%) | Aitortutako betebeharra | 2014/13 aldea (%) |
| Erakunde autonomoak | 7.282.415 | 1,8 | 478.555 | -90 |
| Udal sozietateak | 5.537.229 | 10,4 | 1.011.237 | - |
| Foru Komunitatea | 210.447 | -2 | 0 | - |
| Mankomunitatea | 2.902.604 | 11,3 | 0 | - |
| Enpresa pribatuak | 96.875 | 76,5 | 20.622 | - |
| Familiak eta irabazi asmorik gabeko erakundeak | 6.958.551 | -5 | 5.318.033 | 114 |
| Guztira | 22.988.121 | 2,7 | 6.828.447 | -30,9 |

Transferentzia eta diru-laguntza arruntek 22,99 milioi euro egin zuten. 2014ko ekitaldian aitortutako betebeharren guztizkoaren ehuneko 13 dira. Haien betetze-maila behin betiko kredituen ehuneko 98 da. Aurreko urtearen aldean, ehuneko 2,7 egin zuten gora, batez ere udal sozietateei eta Mankomunitateari ekarpen handiagoak egin zitzaizkielako.

Transferentziak eta kapitaleko diru-laguntzak 6,83 milioi eurokoak izan ziren; horrek Udalaren 2014ko gastu guztien ehuneko lau egiten du. Haien betetze-mailak behin betiko kredituen ehuneko 89,6 egin zuen. 2013an emandakoak baino ehuneko 31 gutxiago izan ziren, funtsean Hirigintzako Gerentziari emandako diru-laguntzak ehuneko 90 jaitsi zirelako.

Transferentzia eta diru-laguntza arrunten eta kapitalekoen honako lagin hau fiskalizatu dugu:

|  |  |  |  |
| --- | --- | --- | --- |
| Kontzeptua | Aitortutako betebeharrak (2014) | Onuradunen kopurua | 2014/2013 aldea (%) |
| Transferentzia arruntak |  |  |  |
| Animsa | 2.737.813 | 1 | -4 |
| Asimec | 1.876.400 | 1 | 7 |
| Hirigintzako Gerentzia | 1.876.156 | 1 | 25 |
| PCH | 308.726 | 1 | 4 |
| Kapital-transferentziak |  |  |  |
| Etxebizitza eta zaharberritzea; familientzako transferentziak | 5.271.703 | 635 | 141 |
| Animsa | 1.011.237 | 1 | -4 |

Oro har, emandako eta ordaindutako transferentzia eta diru-laguntza guztiak onetsita eta fiskalizatuta daude, ezarritako akordioen edo horretarako deialdien arabera.

Animsa sozietateari dagokionez, honako alderdi hauek nabarmendu behar ditugu:

Sozietate publiko hori –Udala haren kapitalaren ehuneko 77,68aren jabea da– Udalaren zerbitzu informatikoez arduratzen da 1984tik.

2013an, Udalak jo zuen Iruñeko Udalaren informatikako proiektu eta zerbitzuak eta komunikazioak sozietate horren bitartez zuzenean kudeatzeko, kudeaketa-enkarguak egin gabe, legezko baldintzak bazeudela, zerbitzu juridikoaren txostenetan babestuta.

Ganbera honek uste du Animsa, zeinak Udalari 1984tik modu jarraituan informatika zerbitzuak eman baitizkio, tresna izaerako bitarteko eta zerbitzu tekniko gisa, Udalaren tresna-ente bat dela eta, horrenbestez, aplikatzekoa zaiola Sektore Publikoaren Kontratuei buruzko Foru Legeko 8. artikuluan aurreikusitakoa, eta Udalaren eta bere sozietatearen arteko harremana kasuko kudeaketa-enkargua eginez gauzatu beharra dagoela.

2014an, Animsak 3.749.050 euro jaso zituen Udaletik honako xedeetarako: 1.850.000 euro gastu arruntak finantzatzeko; 1.011.237 euro inbertsioetarako, eta 887.813 euro kanpoko hornitzaileak kontratatzeko.

Animsak 2014ko ekitaldirako zerbitzu informatikoen programa aurkeztu zion Udalari, non ekitaldi horretarako aurreikusitako jarduketa plana eta proiektuak deskribatzen baitira. 3.704.050 euro egiten du, guztira, programa horrek, eta gero, inbertsioetarako beste 45.000 euro gehitu zitzaizkion.

Fiskalizatutako aurreko ekitaldien aldean, jasota dago Udalaren Gerentziak gehiago kontrolatu duela Animsak egiten duen jarduera.

Gure gomendioak:

* *Animsa enpresak Udalari ematen dizkion informatika-zerbitzuei aplikatzea Kontratu Publikoei buruzko Foru Legeko 8. artikuluan bitarteko berekitzat jotako tresna-izaerako enteentzako enkarguetarako ezarritako araubide juridikoa.*
* *Gastuen 2. kapituluan erregistratzea Animsak Udalari emandako zerbitzuak; eta 6. kapituluan, berriz, haietatik eratorritako inbertsioak, aurreko puntuan aipatutako enkarguen-araubidearekin koherenteak izateko.*

VII.6. Tributuak, prezio publikoak eta Udalaren bestelako diru-sarrerak

Tributuengatik, prezio publikoengatik eta bestelako diru-sarrerengatik 2014an aitortutako eskubideek 83,23 milioi euro egin zuten behera. Kopuru hori Udalaren diru-sarrera guztien ehuneko 44 da. Honako hauei dagozkie:

(euroak, milioitan)

|  |  |  |  |  |
| --- | --- | --- | --- | --- |
| Kontzeptua | Aitortutako eskubideak | | Betetakoa (%) | 2014/13 aldea (%) |
| 2013 | 2014 |
| Zuzeneko zergak | 50,60 | 51,73 | 104 | 2,2 |
| Zeharkako zergak | 5,90 | 4,40 | 63 | -25,4 |
| Tasak, prezio publikoak eta beste diru-sarrera batzuk | 26,49 | 27,10 | 106 | 2,2 |

Zenbateko handiena egiten duten aitortutako eskubideak honakoei dagozkie: hiri-kontribuzioa –27,65 milioi–, bide publikoaren aparkatze mugatuaren bidezko diru-sarrerak (MUGA) –11,84 milioi–, zirkulazio-zerga –9,54 milioi– , jarduera ekonomikoen gaineko zerga –8,73 milioi– eta lursailen balio-gehikuntzaren gaineko zerga –4,87 milioi–.

Udalak aplikatutako tasak Toki Ogasunei buruzko 2/95 Foru Legeak jasotzen duen sortaren tarte altuan kokatzen dira, hurrengo taulan ikus daitekeen bezala:

|  |  |  |
| --- | --- | --- |
| Zerga | Udala | 2/95 Foru Legea |
| Hiri-lurraren gaineko kontribuzioa | 0,3748 | 0,10 - 0,50 |
| Landa-lurren gaineko kontribuzioa | 0,8066 |
| Jarduera ekonomikoen gaineko zerga | 1,32 eta 1,40 bitarte | 1 - 1,4 |
| Lurren balio-gehikuntza | 18 | 8-20 |
| Eraikuntza, instalazioak eta obrak | 5 | 2-5 |
| Luxuzko gastuen gaineko zerga | 8 | 10, gehienez |
| Etxebizitza hutsen gaineko zerga | 0,1499 | 0,04-0,2 |

Udalak ez du balorazio ponentzia gaurkotu 1998tik, eta ez da egokitu Toki Ogasunei buruzko Foru Legean ezarritako lurraren kontribuzioko zerga-tasa bakarrera; izan ere, jarraitzen du oraindik ere landa izaerako ondasunei eta hiri-ondasunei tasa berezituak aplikatzen.

Iruñeko udalerrian, Nafarroako Lurralde Aberastasunaren Erregistroari eta Katastroei buruzko 12/2006 Foru Legean jasotakoetatik zenbait inguruabar gertatzen dira, ponentzia berri bat onetsi ahal izateko: azken berrikuspenetik bost urte iragan dira eta aldaketak gertatu dira lurraren erabilera- eta aprobetxamendu-baldintzetan.

Gai horrekin lotuta, eta itxieraren ondorengo egitate gisa, nabarmentzekoa da hasierako onespena eman zaiola Iruñeko balorazio-ponentzia udal planaren determinazioei egokitzeko ponentzia partzialari.

Aztertu dugun diru-sarreren lagina jaso dugu:

|  |  |  |  |
| --- | --- | --- | --- |
| Kontzeptua | Aitortutako eskubideak | Kobrantza (%) | 2014/2013 aldea (%) |
| Jarduera ekonomikoen gaineko zerga | 8.734.353 | 83 | -7,6 |
| Udalaren kirol instalazioak | 738.298 | 99 | -22,0 |
| Premiamendu-errekarguak | 685.682 | 99 | 3,0 |
| Hirigintza-lizentziak | 433.716 | 79 | -31,4 |
| Salgaiak, eraikuntza-hondarrak, hesiak eta aldamioak | 128.328 | 75 | 101,6 |
| Antzeko tasa eta diru-sarrerak | -19.683 | - | -89,1 |

Arestian aipatutako tributuen eta diru-sarreren lagin batean egiaztatu dugu ezen, orokorrean, haien likidazioa eta diru-bilketa ordenantzen eta arau erregulatzaileen arabera egin direla. Egindako fiskalizaziotik hainbat alderdi nabarmendu nahi ditugu. Hona:

* 2014an egindako ikuskapen jarduerek 739.324 euroko diru-sarrerak ekarri dizkiote Udalari; horietatik, ehuneko 74 EIOZari dagozkio.
* Jarduera ekonomikoen gaineko zerga: haren kudeaketak biltzen ditu Nafarroako Gobernuak ordaindu beharreko kalte-ordainak, zerga horretako kuotetan salbuespenak eta hobariak aplikatzearen ondoriozkoak, jarduera hasteagatik edo fundazio edo kooperatiba bat izateagatik.

Udalak kuotetan salbuespenak eta hobariak egiten ditu, eta gero Nafarroako Gobernuari eskatzen dio izan ez diren diru-sarrerengatiko ordaina. Salbuespen eta hobari horiei dagokien kopurua honako hau izan da 2012-2014 aldian:

|  |  |  |  |
| --- | --- | --- | --- |
|  | 2012 | 2013 | 2014 |
| Hobariak eta salbuespenak | 576.542 | 611.506 | 672.202 |

Hobari eta salbuespen horien aitorpena da diru-sarretan, 2013. urtearekin alderatuta, ehuneko 7,6ko jaitsiera gertatu izatearen arrazoia, zeren eta azken urte horretan bai 2012koak, bai 2013koak erregistratu baitziren.

* Pareko beste tasa eta diru-sarrera batzuk: kontusail honek 19.683 euroko aitortutako eskubide garbi negatiboak dauzka. Kontzeptu ekonomiko honen edukiaren bilakaera honako hau izan da azken hiru urte hauetan:

|  |  |  |  |
| --- | --- | --- | --- |
|  | 2012 | 2013 | 2014 |
| Nafarroako Gobernua (jasanarazitako BEZa) | -206.272,08 | -245.559,63 | -224.000,99 |
| Bestelako diru-sarrerak | 306.315,20 | 64.618,90 | 204.317,52 |
| Aitortutako eskubide garbiak, guztira | 100.043,12 | -180.940,73 | -19.683,47 |

Ikusten da aitortutako eskubide garbiak negatiboak direla funtsean jasandako BEZa dela-eta egindako aitorpenarekin lotutako kontabilitateko idatz-oharren ondorioz.

Idatz-ohar horiei dagokienez, Udalaren sistema informatikoak jarraitzen du eragozten bereiz kontabiliza dadila jasandako BEZa, enpresa-jarduerarekin lotutako gastuetatik heldu dena; izan ere, egindako gastu guztiak beren zenbateko gordinaren arabera (BEZa barne) kontabilizatzeko irizpideari jarraitzen dio.

Kontabilitate-sistemak ez dituenez zuzenean ematen jasandako BEZaren kuotei dagozkien datuak, haiei buruzko zenbatespen bat egiten da, eta horrek okerrak ekar ditzake. Hala eta guztiz ere, txosten hau idazteko egunean ia amaitu dira sistema informatikoko hobekuntza-lanak, eta horiek bideratuko dute kuota horiek lortzea; izan ere, horrela aukera egonen litzateke gabezia horri konponbidea emateko.

Egitate hori kontabilitatearen ikuspuntutik berdintzeko, kontusail honetan diru-sarrera bat erregistratzen da, zenbatetsi den jasandako BEZ kengarriari dagokiona, eta zenbatekoa kalkulatzen da BEZari buruzko 19/1992 Foru Legeko 50. eta 51. artikuluetan finkatutako prorrata orokorra aplikatuz. Txosten teknikoan aipatu bezala, prozedura hori aplikatzen da honako xede hauekin:

*“…ahal den guztian bateragarri egitea zergari buruzko araudiaren aplikazioa eta gure kontabilitate-sistemak ematen duen informazioa…”.*

Aurrekoari gehituta, eta 19/1992 Foru Legeko 53. artikulua aplikatuz, Udalak bederatzi urtez (erosketa egin eta hurrengotik hasita), higiezinen kasuan, inbertsio-ondasunak eskuratzen jasandako kuotak erregularizatu behar ditu, eta higigarrien kasuan lau urtez jasandakoak, baldin eta erosketa-urtean aplikatutako behin betiko prorrataren eta erregularizazioa egiten den urtean aplikatutakoaren arteko aldea hamar puntu portzentualetik gorakoa bada.

Zehazki, 2012-2014 aldian, aurreko irizpide guztien aplikazioak berarekin ekarri du BEZa dela-eta kontusail honetan kontabilizatutako honako diru-sarrera zenbatekoak kontabilizatzea:

|  |  |  |  |
| --- | --- | --- | --- |
| Nafarroako Gobernuaren diru-sarreren xehetasunak | 2012 | 2013 | 2014 |
| Nafarroako Gobernua Jasandako BEZa, kasuko urtean kengarria dena | 169.778,90 | 112.644,14 | 118.558,51 |
| Nafarroako Gobernua BEZa, inbertsioen erregularizatzea | -376.050,98 | -358.203,77 | -342.559,50 |
| Aitortutako eskubide garbiak, guztira. Nafarroako Gobernua Jasandako BEZa | -206.272,08 | -245.559,63 | -224.000,99 |

Nabarmentzekoa da erregularizazioaren zenbatekoa, ekitaldiko kuota kengarrien zenbateko txikiaren aldean. Horren arrazoia da zergari lotutako jardueren kopuruaren proportzioak nabarmen egin duela behera. Hartara, ondoren, azken 10 urte hauetako prorrataren ehunekoaren bilakaera erakutsiko dugu:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Urtea | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 |
| Prorrataren ehunekoa | 27 | 9 | 5 | 13 | 16 | 1 | 9 | 1 | 1 | 1 |

Bestalde, kontzeptu ekonomiko horren pean kontabilizatzen dira, era berean, aldizkakoak ez diren beste diru-sarrera batzuk; besteak beste: kontratuak ez betetzearen ondoriozko zigorren ezarpena edo fidantzak; Sanferminetako kontsigna-zerbitzuaren bidezko diru-sarrerak; markesinetarako elektrizitate-horniduraren bidezko diru-sarrerak, eta abar.

Diru-sarrera horien kontrola eta erregistroa, batzuetan, Udalaren diru-bilketarako programaren bitartez egiten da zuzenean; beste batzuetan, hartatik kanpo, gerta daiteke kontabilitate-akatsak egotea. Izan ere, markesinetarako elektrizitate-horniduraren bidezko diru-sarrerek, 2013ko bigarren seihilekoari dagozkionek, 12.089 euro egiten dute, eta bi aldiz kontabilizatuta daude. Gainera, diru-sarrera hori jada kobratuta egon arren, kasuetako batean kobratzeko dagoela ageri da.

Gure gomendioak:

* *Jasandako BEZ kengarritik heldu diren kuoten kalkuluen zenbatespenak datu errealekin doitzea.*
* *Diru-sarrera batzuk kontabilizatzeko irizpideak argi ezartzea, kontabilitate-egitateen erregistroan bikoiztasunak saiheste aldera.*

VII.7. Transferentzien bidezko eta ondarearen bidezko diru-sarrerak

Transferentzia arruntengatiko eta kapital-transferentziengatiko diru-sarrerek 96,03 eta 2,62 milioi euro egin zuten hurrenez hurren, eta diru-sarrera guztien ehuneko 52 dira.

Aurreko urteko datuekiko alderaketa:

|  |  |  |  |
| --- | --- | --- | --- |
| Kontzeptua | Aitortutako eskubideak | | 2014/2013 aldea (%) |
| 2013 | 2014 |
| Transferentzia arruntak | 94.540.297 | 96.031.403 | 1,6 |
| Kapital-transferentziak | 4.363.623 | 2.618.024 | -40 |

Ikusten den bezala, 2013koarekin alderatuta, jokabidea desberdina da transferentzia mota zein den; hartara, transferentzia arruntek ehuneko 1,6 egin dute gora, eta kapitalekoek, berriz, ehuneko 40 behera.

2014an milioi bat eurotik gorako zenbatekoengatik jasotako transferentziak honako hauek izan ziren:

|  |  |  |  |
| --- | --- | --- | --- |
| Kontzeptua | 2014an aitortutako diru-sarrerak | Transferentzien bidezko diru-sarreren guztizkoaren gaineko ehunekoa | Aurrekontuko diru-sarreren guztizkoaren gaineko ehunekoa |
| Nafarroako Zerga Ogasuneko zergetako parte-hartzea | 55.362.693 | 58 | 29 |
| Hiriburutza agiria | 23.401.274 | 24 | 12 |
| Eskubide pasiboen finantzaketarako ekarpena | 7.821.088 | 8 | 4 |
| Oinarrizko gizarte-zerbitzuarentzako diru-laguntza | 3.393.701 | 4 | 2 |
| Nafarroako Enplegu Zerbitzuko tailer-eskoletarako diru-laguntza | 1.600.183 | 2 | 1 |
| Nafarroako Gobernuaren diru-laguntza: haur eskolak | 1.479.359 | 2 | 1 |

Udalaren ondare bidezko diru-sarrerak, 2014an, 2,7 milioikoak izan dira, eta diru-sarreren guztizkoaren ehuneko 1,4 egin dute. Diru-sarrera horien osaera honako hau da, aurreko ekitaldiarekin alderatuta:

|  |  |  |  |
| --- | --- | --- | --- |
| Kontzeptua | Aitortutako eskubideak | | 2014/2013 aldea (%) |
| 2013 | 2014 |
| Banketxeetako kontuen korrituak | 158.910 | 161.206 | 1 |
| Dibidenduak eta mozkinetako partaidetzak | 160.723 | 64.367 | -60 |
| Hiri finken eta lokalen errentamendua | 875.301 | 746.013 | -15 |
| Emakidak eta kanonak | 1.640.605 | 1.653.789 | 1 |
| Aprobetxamendu bereziak | -1.254.968 | - | - |
| Bestelako ondare diru-sarrerak | - | 75.188 | - |
| Guztira | 1.580.571 | 2.700.563 | 71 |

Aztertutako lagina, ondorengo hau da:

|  |  |  |
| --- | --- | --- |
| Kontzeptua | Aitortutako eskubideak (2014) | Kobratutakoa 2014 |
| Aprobetxamendu bereziak | 0 | -877.600\* |
| Bestelako ondare diru-sarrerak | 75.188 | 75.188 |
| (\*) Diru-sarreren itzulketa. | | |

Egindako azterketatik ondoriozta dezakegu ezen, oro har, diru-sarrera, kobrantza eta itzulketa guztiak egoki justifikatuta eta kontabilizatuta daudela.

VII.8. Udalaren inbertsio errealen besterentzea

Udalaren 2014ko diru-sarrerak, inbertsioen besterentzetik heldu direnak, 3,17 milioi eurokoak izan ziren. Ekitaldian aitortutako diru-sarreren guztizkoaren ehuneko 1,7 egiten dute. Guztiaren ehuneko 82 lursailen salmentari dagokio.

Bi lotek osatutako lurzatien besterentze bat aztertu dugu. Haren datu aipagarrienak ondokoak dira:

|  |  |  |  |  |  |
| --- | --- | --- | --- | --- | --- |
| Lurzatia | Zertarakoa | Prozedura | Zenbat lizitatzaile | Lizitazio-prezioa, BEZik gabe | Esleipen-prezioa, BEZik gabe |
| 1. lotea: K1 Iturrama Berria  (% 100eko jabetza) | Etxebizitza libreak | Enkantea | 4 | 2.881.342 | 3.912.534 |
| 2. lotea: B Iturrama Berria  (% 20,49ko jabetza) | 1 | 545.525 | 545.525 |

Lursail horien salmenta hirigintza-legediaren eta aplikatzekoa den ondasunen gaineko araudiaren arabera izapidetu zen.

VII.9. Abenduaren 31n ebazteko dauden errekurtso judizialak

Udalaren Aholkularitza Juridikoak 300.000 eurotik gorako garrantzi unitario ekonomikoa duten eta 2014ko abenduaren 31n zeuden gorabeheren berri eman digu. Informazio hori ez dago kontu orokorraren oroitidazkian. Gauzatzeko dauden baliabide horien datu aipagarrienak honako hauek dira:

* Errekurtso-egileen jabetzako finka bat dela-eta Nahitaezko Desjabetzerako Epaimahaiak finkatutako balio justua deuseztatzeko prozedura arrunta. Abenduaren 31n, Iruñeko Udalak aurkeztutako errekurtsoa ebazteko zegoen. Hura baietsi ezean, 5.172.119 euro ordaindu beharko lituzke, gehi berandutza-interesak, 2008ko abuztutik hasi eta epaia bete artekoak.

Nabarmentzekoa da 2015eko uztailean, Auzitegi Gorenak ezetsi egin zuela Udalaren errekurtsoa; horrenbestez, arestian aipatu ditugun zenbatekoak ordaindu beharko ditu. Horri dagokionez, Udala kasuko aurrekontu-aldaketaren izapidetzea amaitzen ari da.

* Prozedura arrunta, ondare-erantzukizuneko espediente batengatik aurrera eramandakoa, udal planaren katalogoarekin lotutako gaiengatik. Haren zenbatekoak, demanda baiestekotan, 1.121.000 euro eginen luke; Udalak ordaindu beharko luke zenbateko hori. Epaia ez litzateke irmoa izanen eta apelazioa aurkez liteke.
* Enpresa batek aurkeztutako prozedura arrunta, Iruñeko berdegune batzuen mantentze- eta kontserbatze-kontratua likidatzearen aurkakoa, Udalak ez betetzeagatik 2012ko urriko eta azaroko fakturak ordaintzeko betebeharra. Zenbatekoa 904.416 eurokoa izan zen.

Kasu horretan, 2015eko urtarrilean, Administrazioarekiko Auzien Epaitegiak Udalaren jarduketa abalatu zuen. Gaur egun, ebazteko dago enpresak aurreko epai horren aurka aurkeztutako apelazio-errekurtsoa.

* Prozedura arrunta, Udalak administrazio-isiltasunaz ustez ordainketa bat ezetsi izanagatik, kontratu batean exekutatu diren baina aurreikusita ez zeuden aldaketa eta obra osagarri batzuei zegokiena. Errekurtsoa aurkeztu duen enpresak 835.659 euro (BEZik gabe) erreklamatzen ditu.

Aurrekoari dagokionez, 2015eko apirilean, Administrazioarekiko Auzien Epaitegiak erabaki zuen Udalak 510.294 euro gehi berandutza-interesak ordaindu behar dituela. Horri dagokionez, jada indarrean dago ordainketa horri aurre egiteko aurrekontu-aldaketa.

* Prozedura arrunta, zeinaren bidez demanda-egileak Udalari 534.810 euro erreklamatzen baitizkio, hirigintza-jarduketako unitate batzuen birzatitzea dela eta. Kasu honetan, epaia, Udalaren kontrakoa bada, ez litzateke irmoa izanen, eta apelazioa aurkez liteke.
* Prozedura arrunta, zeinaren bidez ezetsi baitzen enpresa batek Udalaren erabaki baten aurka aurkeztutako berraztertzeko errekurtsoa. Erabaki haren bidez Iruñeko berdegune batzuen kontserbaziorako eta mantentzerako luzapen tazitua onetsi zen.

Demanda baietsiz gero, emandako zerbitzuen merkatu-balioa ordaindu beharko du Udalak –egiaztatzen den zenbatekoaren arabera, zehaztu gabe baitago–, gehi 2011ko apirilaren 30etik hasi eta epaia betetzen den unera arte sortutako berandutza-interesak. Oso litekeena da kopuru hori 300.000 eurotik gorakoa izatea.

* Prozedura arrunt bat, eraikin batean sortutako kalteak konpontzearekin lotutakoa. Zenbatekoa finkatzeko dago, baina oso litekeena da, kasu bakoitzean, 300.000 eurotik gorakoa izatea. Gaur egun aztertzen ari da modurik ba ote dagoen erantzukizun zibileko asegurua ardura dadin kopuru hori ordaintzeaz.

*Gomendatzen dugu oroitidazkian informazioa ematea kasuan kasuko urteko abenduaren 31n ebazteko dauden errekurtsoei buruz, baldin eta haiek direla eta kalkulatu diren eragin ekonomikoak aipagarriak badira.*

Txosten hau auditore Karen Moreno Orduña andreak proposatuta egin da, bera izan baita lan honen arduraduna, araudi indardunak ezarritako izapideak bete ondoren.

Iruñean, 2015eko azaroaren 9an

Lehendakaria: Helio Robleda Cabezas.

Behin-behineko txostenari aurkeztutako alegazioak

ALEGAZIOEN IDAZKIA, IRUÑEKO UDALAREN 2014ko EKITALDIARI BURUZKO BEHIN-BEHINEKO FISKALIZAZIO-TXOSTENAREN PROPOSAMENA DELA ETA.

Carlos Arrieta del Valle jaunak, Nafarroako Foru Komunitateko Administrazioko Lehendakaritza, Funtzio Publiko, Barne eta Justizia Departamentuko Funtzio Publikoaren Zuzendaritza Nagusiko Gizarte Prestazioen Zerbitzuko zuzendari gisa, honakoa azaltzen du:

2015eko abuztuaren 26an erakunde horren komunikazio bat jaso nuen; haren bidez, Iruñeko Udalaren 2014ko ekitaldiari buruzko behin-behineko fiskalizazio-txostenaren proposamenaren zati bat ematen zaigu jakitera. Txosten hori Kontuen Ganberako lehendakariaren 2015eko urriaren 22ko Ebazpenaz onetsi zen, eta deskribatzen du fiskalizazio-lanean zehar antzemandako okerra, Nafarroako Larrialdi Agentziari atxikita dagoen Iruñeko Udalaren suhiltzaileen kidegoko klase pasiboen finantzaketarekin lotutakoa. Azter genezan eta kasuko alegazioak aurkezteko eskuratu zitzaigun txostena, eta horretarako epea heldu den azaroaren 2an amaitzen da.

Ez nago ados txosten horren edukiarekin, eta hori dela-eta honakoa adierazi nahi dut:

1. - Egungo araudia, udal montepioen finantzaketari buruzkoa.

2012ko ekitaldirako Nafarroako Aurrekontu Orokorrei buruzko abenduaren 28ko 19/2011 Foru Legeko –2013. 2014. eta 2015. urteetan luzatu ziren aurrekontuak– 11.1 artikuluak ezartzen du Nafarroako Gobernuak ekarpena eginen duela Nafarroako toki entitateen funtzionarioen pentsioak finantzatzeko, Udal Funtzionarioen Montepio Orokorrekoak direnen kasuan; ekarpen hori banatuko da udal bakoitzari, Udal Funtzionarioen Montepio Orokorraren kudeaketak 2011n sortutako kostuen ordainketarako, esleitu zaion kuotaren proportzioan; 2. idatz-zatian gehitzen da, halaber, Nafarroako Gobernuak ekarpen bana eginen die Iruña, Tutera eta Tafallako udalei, beraien montepioen kudeaketak 2015eko ekitaldian sortutako kostuen arabera. Artikulu horretako 3, idatz-zatiak ezartzen du aurreko idatz-zatietan ezarritako ekarpenen zenbatekoa izanen dela Nafarroako Administrazio Publikoen montepioetako funtzionarioen eskubide pasiboen araubide iragankorrari buruzko martxoaren 5eko 10/2003 Foru Legearen hamargarren xedapen gehigarria aplikatuta ateratzen dena.

Bestalde, aipatutako 10/2003 Foru Legeko hamargarren xedapen gehigarriak 1. idatz-zatian ezartzen du Nafarroako toki entitateek Nafarroako Udal Funtzionarioen Montepioko klase pasiboen kostu garbi osotarakoa finantzatuko dutela, ehuneko 64,3 hain zuzen. Osotarako diru kopurua ez da inola ere 10.682.014 eurotik gorakoa izanen. 2002. urtetik aurrera, diru-muga horri kasuko ekitaldirako Nafarroako aurrekontu orokorrei buruzko foru legeak pentsioetarako finkatzen duen igoera aplikatuko zaio. 2. idatz-zatian, berriz, ezartzen du Iruña, Tafalla eta Tuterako udalek euren montepioko klase pasiboen urteroko kostu garbia finantzatuko dutela, ehuneko 77,1ean. Osotarako diru kopurua ez da inola ere 9.312.961 eurotik, 454.520 eurotik eta 1.082.046 eurotik gorakoa izanen, hurrenez hurren. 2002. urtetik aurrera, diru-muga horiei kasuko ekitaldirako Nafarroako aurrekontu orokorrei buruzko foru legeak pentsioetarako finkatzen duen igoera aplikatuko zaie. Eta xedapen gehigarri horren 3. idatz-zatian ezartzen da aurreko kostu garbi osotarakoa finantzatzeko behar diren kopuru osagarriak Nafarroako aurrekontu orokorretatik hartuko direla.

Martxoren 5eko 10/2003 Foru Legean ezarritako finantzaketa-portzentajeek (Nafarroako toki entitateetatik, Iruñeko kasuan 100eko 64,3 eta Tafallako eta Tuterako udalen kasuan 100eko 77,1) 2003. urterako zegoen kontusailaren egoera islatzen dute. Helburua zen martxoaren 5eko 10/2003 Foru Legearen aplikazioak inongo kostu gehigarririk ez ekartzea Nafarroako toki entitateentzat. Hori dela eta, antzinako Toki Administrazioko Departamentuak emandako datuetan oinarrituta, ehuneko horiek ezarri ziren, ordura arte entitate horiek beren gain hartzen zuten kostuaren araberakoak direnak.

Xedapen horietan aipatutakotik ondorioztatzen da udal montepioen finantzaketarako zenbatekoa, oro har, Nafarroako toki entitateen kargurakoa eta Iruñeko Tafallako eta Tuterako udalen kargurakoa dena, aurrez aipatutako bi kopuruetatik txikiena izanen dela, eta aipatutako lau montepioetatik bakoitzaren kostu garbi osotarakoa finantzatzeko behar diren kopuru osagarriak Nafarroako aurrekontu orokorren kargura finantzatuko direla.

2. - Iruñeko Udalaren montepio bereki eta berariazkoaren finantzaketa.

Ondoren, Iruñeko Udalari dagokion egoerari buruzko deskribapen-taula bat jaso dugu, non biltzen baita urteko defizita (klase pasiboen kostu garbia: diru-sarrerak eta gastuak), bai eta Iruñeko Udalaren kargura den finantzaketa (letra lodiz ateratzen den zenbatekoa ageri da, aurrez adierazitako bi kopuruetatik txikiena) eta Nafarroako Gobernuak montepio horri egin beharreko ekarpena ere:

|  |  |  |  |  |  |
| --- | --- | --- | --- | --- | --- |
| URTEA | Finantzaketa | Defizita | |  | Nafarroako Gobernuaren |
|  | (Aurreko urtea) | Udala | |  | ekarpena |
|  |  | Udala | |  |  |
| 2007 | 15.901.879,29 E. | A) | 12.260.348,93 E. | | 4.948.105,71 E. |
|  |  | (100eko 77,1) | |  |  |
|  |  | B) | 10.953.773,58 E. | |  |
|  |  | (gehieneko kopurua) | |  |  |
| 2008 | 16.065.701,57 E. | A) | 12.386.655,91 E. | | 4.881.898,74 E. |
|  |  | (100eko 77,1) | |  |  |
|  |  | B) | 11.183.802,83 E. | |  |
|  |  | (gehieneko kopurua) | |  |  |
| 2009 | 17.122.266,23 E. | A) | 13.201.267,26 E. | | 5.468.743,68 E. |
|  |  | (100eko 77,1) | |  |  |
|  |  | B) | 11.653.522,55 E. | |  |
|  |  | (gehieneko kopurua) | |  |  |
| 2010 | 17.933.274,48 E. | A) | 13.826.554,62 E. | | 6.046.681,48 E. |
|  |  | (100eko 77,1) | |  |  |
|  |  | B) | 11.886.593,00 E. | |  |
|  |  | (gehieneko kopurua) | |  |  |
| 2011 | 18.536.204,51 E. | A) | 14.291.413,67 E. | | 6.530.745,64 E. |
|  |  | (100eko 77,1) | |  |  |
|  |  | B) | 12.005.458,87 E. | |  |
|  |  | (gehieneko kopurua) | |  |  |
| 2012 | 19.542.946,84 E. | A) | 15.067.612,01 E. | | 7.323.790,80 E. |
|  |  | (100eko 77,1) | |  |  |
|  |  | B) | 12.219.156,04 E. | |  |
|  |  | (gehieneko kopurua) | |  |  |
| 2013 | 19.846.681,73 E. | A) | 15.301.791,61 E. | | 7.505.334,07 E. |
|  |  | (100eko 77,1) | |  |  |
|  |  | B) | 12.341.347,66 E. | |  |
|  |  | (gehieneko kopurua) | |  |  |
| 2014 | 20.285.848,79 E. | A) | 15.640.389,42 E. | | 7.821.087,66 E. |
|  |  | (100eko 77,1) | |  |  |
|  |  | B) | 12.464.761,13 E. | |  |
|  |  | (gehieneko kopurua) | |  |  |
| 2015 | 20.259.388,68 E. | A) | 15.619.988,67 E. | | 7.763.465,64 E. |
|  |  | (100eko 77,1) | |  |  |
|  |  | B) | 12.495.923,04 E. | |  |
|  |  | (gehieneko kopurua) | |  |  |

3.- Nafarroako Gobernuaren 2006ko uztailaren 17ko erabakia. Horren bidez onesten da Nafarroako Gobernuak eta Iruñeko Udalak lortutako akordioa, Nafarroako Su-itzaltze eta Salbamendu Zerbitzurako Partzuergoa desegin eta horrekin batera Iruñeko Udaleko Su-itzaltze eta Salbamendu Zerbitzua Nafarroako Foru Komunitateko Administrazioaren Su-itzaltze eta Salbamendu Zerbitzuan sartzeari buruzkoa (2006ko abuztuaren 30eko 104. NAOn argitaratua).

Akordio horrek 2006ko irailaren 1etik aurrerako eraginak izanen ditu.

Hirugarren puntuko 2. idatz-zatiko a) eta b) letretan, honakoa ezartzen da hitzez hitz:

“a) Langile horiek Nafarroako Foru Komunitateko Administrazioaren menpean egonen dira organikoki eta funtzionalki. Horrek ez du galarazten Iruñeko Udalaren Gizarte Babeserako Montepioaren eta Klase Pasiboen kudeaketa bateratua."

"c) Aurreikuspen sozialeko jatorrizko sisteman jarraituko dute (eskubide pasiboak eta osasun laguntza). Horretarako, Nafarroako Foru Komunitatearen Administrazioak bi diru-sarrera hauek eginen ditu hilero: alde batetik, aplikatu beharreko arauen arabera, udal montepioko kotizazio gisa transferitutako funtzionarioei atxikitako diru kopurua, eta, bestetik, langileen mailako hasierako soldatari, graduari eta antzinatasunari buruz patronala den aldetik dagokion kotizazioa, gaur egun % 65'51”

Hartara, Nafarroako Foru Komunitateko Administrazioak, kontzeptu hori dela-eta, honako kopuruak transferitu dizkio Iruñeko Udalari:

|  |  |
| --- | --- |
| URTEA | URTEKO KOPURUA |
| 2007 | 1.019.421 euro. |
| 2008 | 998.998 euro. |
| 2009 | 1.022.531 euro. |
| 2010 | 968.939 euro. |
| 2011 | 967.238 euro. |
| 2012 | 863.454 euro. |
| 2013 | 864.487 euro. |
| 2014 | 841.318 euro. |

Transferentzia hori Funtzio Publikoaren Zuzendaritzako Langileriaren Gastuaren Kontrolaren eta Nominen Zerbitzuak egin izan du.

4.- Iruñeko Udalaren 2014ko ekitaldiari buruzko behin-behineko fiskalizazio-txostena, Kontuen Ganberako lehendakariak 2015eko urriaren 22ko Ebazpenaz onetsia.

Iruñeko Udalaren 2014ko ekitaldiari buruzko behin-behineko fiskalizazio-txostenean, langile pasiboen lansarien atalean, honako akatsa aurkitu dugu:

Klase pasibo horien urteko kostu garbiaren kalkulua berraztertu dugu, Udalari dagokiona, eta honako hauek dira ondorioak:

Klase pasiboen barruan...

Egiaztatu dugu Udalak aipatutako akordioko b) letrari dagozkion diru-sarrerak jaso dituela. Halaber, Udalaren oroitidazkian inguruabar hori aipatzen da. Hala eta guztiz ere, klase pasibo horien urteko kostuari buruzko ziurtagirian, Udalak Nafarroako Gobernuarentzat egiten duen horretan, ez da jasotzen langile horien kuota patronalarengatik jasotako diru-sarrerari dagokion zenbatekoa, baina bai klase pasiboen araubideari atxikitako langileei nominan egindako atxikipenei dagokiena.

Azken batean, urteko kostu garbiari buruzko kalkuluan, ez da sartzen Udalak jasotzen duen diru-sarrera hori: 2014an 841.318 eurokoa izan zen Horrek berarekin dakar Nafarroako Gobernuaren diru-laguntza, hurrengo ekitaldian guztizko kostu garbia finantzatzeko ematen dena, beherantz doitu beharra dagoela, zenbateko horren arabera.

Aurreko urteetako urteko kostu garbia nola nortu den aztertu dugu (2006tik) eta azaldutako akatsak honako zenbatekoak eduki zituen:

|  |  |  |  |
| --- | --- | --- | --- |
| Urtea | Udalak suhiltzaileentzako kuota patronalaren kontzeptuan jasotako diru-sarrera | | |
| 2007 | 1.019.421 |  |  |
| 2008 | 998.998 |  |  |
| 2009 | 1.022. 531 |  |  |
| 2010 | 968.939 |  |  |
| 2011 | 967.238 |  |  |
| 2012 | 863.454 | | |
| 2013 | 864.487 | | |
| Guztira | 6.705.069 | | |

Aurreko taulak esan nahi du 2014an, urte horretan jaso baitzuen Udalak bere klase pasiboen 2013ko urteko kostu garbiaren defizita estaltzeko diru-laguntza, 864.487 euroko gehiegizko finantzaketa egon zela.

Ondorio horiek direla eta, Nafarroako Kontuen Ganberak honako gomendio hauek egiten ditu:

Klase pasiboen urteko kostuaren ziurtagirian sartzea Nafarroako Gobernutik jasotako diru-sarrera, Nafarroako Larrialdien Agentzian sartutako suhiltzaileen kidegoko langileengatiko kuota patronalari dagokiona, kontu orokorrari buruzko oroitidazkian deskribatu bezala.

Nafarroako Gobernuarekin erregularizatzea eman zaizkion gehiegizko diru-kopuruak, klase pasiboen kostu garbiari dagozkionak.

5.- Alegazioak.

Iruñeko Udalaren montepio bereki eta berariazkoaren finantzaketari buruzko araudia, azaldu berri duguna, ikusita, honako alegazio hauek aurkezten ditut Iruñeko Udalaren 2014ko ekitaldiari buruzko behin-behineko fiskalizazio-txostenaren proposamena dela eta. Txosten hori Kontuen Ganberako lehendakariaren 2015eko urriaren 22ko Ebazpenaz onetsi zen, eta deskribatzen du fiskalizazio-lanean zehar antzemandako okerra, Nafarroako Larrialdi Agentziari atxikita dagoen Iruñeko Udalaren suhiltzaileen kidegoko klase pasiboen finantzaketarekin lotutakoa.

LEHENA.- Beste ezer baino lehen aipatu beharra dago kontua dela zehaztea ea Nafarroako Foru Komunitateko Administrazioak Iruñeko Udalari transferitutako kopuruak, 2006ko uztailaren 17ko Nafarroako Gobernuaren erabakiko 2. idatz-zatiko b) letrako hirugarren puntuan ezarritakoa aplikatzetik heldu direnak –2014an 841.318 euro egin zuten– sartu behar diren ala ez diren sartu behar

Iruñeko Montepioaren klase pasiboen urteko kostu garbiaren kalkuluan, zeina aipatzen baitu Nafarroako administrazio publikoen montepioetako funtzionarioen eskubide pasiboen araubide iragankorrari buruzko martxoaren 5eko 10/2003 Foru Legeko hamargarren xedapen gehigarriak, udal montepioen finantzaketari buruzkoak.

Bada, eragin horietarako, adierazi beharra daukat ezen kopuru horiek, nire ustez, tratamendu berariazkoa, desberdina eta bereizia dutela Nafarroako Gobernuak Iruñeko Montepioaren finantzaketaren kontzeptuan egiten duen ekarpenarenaren aldean; hori dela eta, ez dira diru-sarrera gisa kontatu izan Iruñeko Montepioaren finantzaketari begira, zeren eta ez baitira, berez, enpresa-kotizazio bat; izan ere, gizarte aurreikuspeneko beste sistema batzuetan ez bezala –esate baterako Gizarte Segurantzaren sistema–, Nafarroako administrazio publikoetako montepioetan ez dago enpresa-kuotarik.

Eta horrelaxe behar du, zeren eta zenbatesten diren diru-sarrera bakarrak langileen beraien kotizazio sozialak baitira. Ez dugu ahaztu behar banaketa-irizpideekin –ez kapitalizazio-irizpideekin– kudeatutako sistema bat dela.

BIGARRENA.- 2016ko uztailaren 17ko Akordioan jasotako terminoa, "patronalaren kotizazioarena", nire ustez nahasgarri eta desegokia da. Nahiz eta kuota patronala aipatzen den –nire ustez modu desegokian eta Gizarte Segurantzaren Sistema Orokorrarekiko parekotasunez–, akordio horrek –10/2003 Foru Legearen ondotik egina da, eta haren hamargarren xedapen gehigarriak udal montepioen finantzaketa arautzen du, baina ezin du aldatu– gehiago bilatzen du konpentsazio ekonomiko bat ezartzea Iruñeko Udalak bere gain hartu beharreko aparteko kostuak direla eta. Kostu horiek heldu dira funtzionario horiek beren buruarentzat edo beren senideentzat Iruñeko Montepioaren kargura sortutako prestazioen aitorpenetik. Eta hori horrela da beste administrazio publiko bati –nola baita Nafarroako Foru Komunitateko Administrazioa, bertan baitaude sarturik– zerbitzu batzuk ematen zaizkiolako –ez zerbitzu berekiak baizik eta toki entitateaz kanpokoak, administrazio horrek Foru Diputazioko funtzionarioen montepio berekia bai baitu–.

Ez dugu ahaztu behar langile funtzionarioak direla, bere garian Nafarroako Su-itzaltze eta Salbamenduaren Zerbitzuaren Partzuergoari transferitutakoak eta gaur egun, 2016ko uztailaren 17ko Akordioa sinatu ondoren, Nafarroako Foru Komunitateko Administrazioaren Funtzio Publikoaren antolamenduan eta haren mende daudenak organikoki eta funtzionalki. Langile horiek administrazio horri zerbitzuak eman arren funtzionario bereki gisa, Montepioan kotizatzen dute, baina ez Foru Diputaziokoan (normala izanen zen bezala) baizik eta Iruñeko funtzionarioen montepioan (udal horren eskubide pasiboen sistema bereki eta berariazkoa; izan ere administrazio horretatik heldu baitira langile horiek). Egoera hori ezohikoa da eta are irregularra ere, esanen nuke.

HIRUGARRENA. - "Urteko kostu garbiaren" kontzeptua, zeina aipatzen baita "Iruñeko Udalaren 2014ko ekitaldiari buruzko behin-behineko fiskalizazio txostenean", bai eta martxoaren 5eko 10/2003 Foru Legeko hamargarren xedapen gehigarrian, udal montepioen finantzaketari begira, montepio horiexen erregulazioaren esparru berekian hartu beharra dago; izan ere, kontzptu hori montepio horiek araudian bertan ezarritakoa zorrotz betez kalkulatu beharrekoa da. Hartara, Nafarroako administrazio publikoen montepioetako langile funtzionarioen eskubide pasiboen sistema berriari atxikitako langileei erreparatuta –martxoaren 5eko 10/2003 Foru Legean aurreikusitakoa– urteko kostu garbia honako kalkulua eginez lortzen da: diru-sarrerak (zerbitzu aktiboko egoeran dauden langile funtzionarioen kuotak, kasuko montepioan altan edo antzeko egoeran daudenak) ken gastuak (kasuko ekitaldian ordaindutako prestazio ekonomikoen zenbatekoa). Gauza bera gertatzen da aipatutako foru legean aurreikusitakoaren aurreko eskubide pasiboen sisteman.

Horrenbestez, ezin zaizkie diru-sarrerei egotzi "enpresa-kuota", zeren eta bera –aurreikuspen sozialeko beste sistema batzuek, esate baterako Gizarte Segurantzaren Sistemak, ez bezala– ez baitago jasota Nafarroako administrazio publikoen montepioei buruzko araudian (ez sistema zaharrean, ez berrian, azken hori dauden montepio guztientzako dena).

LAUGARRENA.- Gainera, Iruñeko Udalaren 2014ko ekitaldiari buruzko behin-behineko fiskalizazio-txostenean jasotako irizpideari jarraituz gero, kostu garbiaren interpretazioari dagokionez, azken batean hura diru-sarrera gisa kontatuz, Iruñeko finantzaketari begira, nire ustez "kuota patronala" deitutakoa dela-eta 2006ko uztailaren 17an Foru Komunitateko administrazio horren aberaste bidegabe bat gertatuko litzateke, zeren eta akordio hori betez ordaindutako kopuruak konpentsatuko balirateke ordaindu beharreko kopuru txikiagoekin, Iruñeko Montepioa finantzatzeko. Hartara, 2015ean, Nafarroako Gobernuaren ekarpena 841.318,25 euro txikiagoa izan zen; kopuru hori 2014an transferitu da.

Transferentzia hori Foru Komunitateko administrazio horrek, Iruñeko Udalaren montepio bereki eta berariazkoaren finantzaketaren kontzeptuan, jarri beharreko kopuruen aurrerapen soil bat izanen litzateke, eta horrekin aipatutako akordioaren izpiritua eta xedea aldaraziko litzateke. Horren ondorioz, gainera, akordioak eraginkortasunik ez luke izanen eta haren ondorioak deusezak izanen lirateke; are gehiago kontuan hartua Nafarroako Foru Komunitateko Administrazioak Iruñeko Udalaren alde egin izan duen ekarpen bereziaren helburua eta xedea dela hari konpentsazio ekonomiko bat ematea funtzionarioen kolektiboaren egora berezia dela-eta –funtzionario horiek Foru Komunitateko Administrazioarenak direlako eta hari ematen diotelako zerbitzua–, Iruñeko Udalak bere gain hartu beharreko kostuengatik, zeinak heldu baitira funtzionario horiek beren buruarentzat edo beren senideentzat Iruñeko Montepioaren kargura sortutako prestazioen aitorpenetik.

Azken batean, onespen berezi hori bilduta geratuko litzateke Foru Komunitateko Administrazioak, Iruñeko Udalaren montepio bereki eta berariazkoaren finantzaketaren kontzeptuan, jarri beharreko kopuruetan; eta horrekin ekarpen berezi hori –zeinak udal hori ekonomikoki konpentsatzen baitu suhiltzaileen kolektibo horren egoera dela eta, egoera hori Iruñeko Udalarentzat karga handia delako, arestian aipatu dugun bezala– kopuru horietan diluituta geratuko litzateke; izan ere Udalak bere gain hartu behar ditu funtzionario horiek beren buruarentzat edo beren senideentzat sortutako prestazioen aitorpenetik heldutako kostu ekonomikoak, Iruñeko Montepioaren kargura, nahiz eta funtzionario horiek beste administrazio batekoak izan; hain zuzen ere, Nafarroako Foru Komunitateko Administrazioarenak.

Horrekin bi sistema desberdin nahasten egonen ginateke: bata banaketakoa (egungo sistema) eta bestea kapitalizaziokoa.

BOSGARRENA.- Horrenbestez,

udal montepioen finantzaketa (horien artean Iruñeko Udalaren Montepioa) honako diru-sarreren iturri hauetatik heldu dira:

– Montepioari atxikitako funtzionario aktiboen ekarpenak.

– Udalaren ekarpena, jada aipatutako martxoaren 5eko 10/2003 Foru Legeko hamargarren xedapen gehigarrian aipatutako bi kopuruetatik txikienera mugatua.

– Nafarroako Gobernuaren ekarpen osagarria, Nafarroako Aurrekontu Orokorren bidezkoa, udalen –kasu honetan Iruñeko Udalaren– gehiegizko kostua estaliko duena.

SEIGARRENA. - Azkenik aipatu beharra daukat harremanetan jarri naizela Iruñeko Udaleko ekonomia- eta aurrekontu-kudeaketaren arduradun Nuria Larráyoz Ilundáin andrearekin, toki administrazio horren jarrera ezagutzeko, eta hark bere iritzia jakinarazi didala. Bada, administrazio horren jarrera bat dator txosten honetan azaldutakoarekin, zeren eta uste baitugu kuota patronalaren kontzeptua okerra dela, existitzen ez delako; izan ere, suhiltzaileen ekarpenak beste jatorri bat dauka eta kostu garbia zuzen kalkulatu da.

Desadostasunerako edo gatazkarako arrazoirik ez dagoen arren, bat gatoz horri buruzko zalantza guztiak uxatzeko helburuan; izan ere, legearen interpretazioari begira, legearen testua berraztertu eta "kostu garbiaren" kontzeptua argi definitu beharko litzateke.

Halaber, eta azaldutako arrazoiak direla eta, 2006ko uztailaren 17ko akordioa ere berrikusi beharko litzateke.

Iruñean, 2015eko azaroaren 2an

Zerbitzuburua: Carlos Arrieta del Valle

IRUÑEKO UDALAREN 2014ko EKITALDIARI BURUZKO FISKALIZAZIOKO BEHIN-BEHINEKO TXOSTENEAN JASOTAKO IRITZI SALBUESPENDUNAREN OINARRIARI BURUZKO TXOSTENA.

Iruñeko Udalaren 2014ko ekitaldiari buruzko behin-behineko fiskalizazio-txostenak, Kontuen Ganberak onetsi duenak, iritzian salbuespen bat dauka. Aipatzen da kalkulu horretan “ez dela sartu Nafarroako Gobernuaren eskutik jasotako diru-laguntza, 864.487 eurokoa, suhiltzaileen kidegoko langileen kuota patronalaren kontzeptuan ordaindutakoa; horrek, izan ere, kopuru hori egiten duen gehiegizko finantzaketa ekarri zuen".

10/2003 Foru Legeak, hamargarren xedapen gehigarrian, finkatzen du zein den Nafarroako Gobernuak Iruñeko, Tafallako eta Tuterako montepio berekiak finantzatzeko egin beharreko ekarpena, pentsioen kostu garbiari erreparatuta.

Lege horrek hiru titulu dauzka:

Lehenengoan gogoeta orokorrak arautzen ditu.

II. tituluak kotizazioak aipatzen ditu; hau da, diru-sarrerak. III. tituluak prestazioak aipatzen ditu; hau da, gastuak.

Egitura horretatik ondoriozta daiteke ezen foru legeak kostu garbiaz hitz egiten duenean hori esparruan integratuta ulertu beharra dagoela, eta legean bertan finkatutako zabalpenarekin. Horrenbestez, honako kenketaren emaitza izanen da: III. tituluko gastuak, hau da, pentsioak, ken II. tituluan araututako diru-sarrerak, hau da, aktiboen kotizazioak.

Iruñeak pasibo-suhiltzaileen finantzaketarako jasotzen joan den ekarpenak jatorria du egoera aparteko, berezi batean, 10/2003 Foru Legearen aurrekoa izan eta Iruñeko Udalarentzat bereziki garestia izan dena, nola izan baitzen funtzionarioen multzo batek beren zerbitzu aktiboak entitate batean ematea eta pasibo-egoerara pasatzen zirenean Udalak ordaintzea haien erretiroa. Ekarpen hori sortu zen Su-itzaltze Partzuergoa sortzearekin eta, gero, 2006an, Nafarroako Larrialdi Agentziak bere egin zuen. Nafarroako Gobernuak eta Iruñeko Udalak 2006an sinatutako akordio batean finantzaketa hori definitzea “kuota patronal” gisa hutsegite terminologo bat da, zeren eta montepioan ez baitago eta ez baita egon sekula halako kontzepturik, eta gure ustez horrek ezin baitu ez transferentziaren jatorria ez haren izaera aldatu, ez eta aldeek 2006an adierazitako borondatea ordeztu edo aldarazi ere. Kuota patronala deitu zitzaion zeren eta ekarpen edo finantzaketa kalkulatzen baita langile aktiboen lansarien gainean, baina haren izaera Iruñeko Udalak lortzen duen beste transferentzia batena da, hain zuzen ere aipatutako egoera bereziki garesti horrekin lotutakoa.

Inolaz ere ezin da jo hori denik montepioetako pentsioen finantzaketa orokorra kalkulatzeko oinarri gisa balioko duen kostu garbia gutxitzeko elementua, Iruñeko Udalak hartarako eskubidea baitu 10/2003 Foru Legearen indarrez. Izan ere, foru lege horretan kontzeptu horren inongo aipamenik ez dago; atxikipenak baizik ez dira aipatzen.

Bestalde, Nafarroako Gobernuaren eta Iruñeko Udalaren arteko akordio batek ezin du aldatu foru lege batean araututako ekarpen bat; are gutxiago honako hau kontuan hartuta:

1.- Foru lege horrek ez du zehazten zein elementu erabiliko diren kostu garbi hori kalkulatzeko, legean bertan jasotakoez –hau da, prestazioez eta kotizazioez– haratago. Eta horiexek dira 10. xedapen gehigarriak ukitzen dituen toki entitate guztiek amankomunean dituzten elementuak. Eta diru-sarreren kontzeptua arauaren hitzez-hitzekotasunez haratago zabaltzen badugu, ongi aplika geniezaioke irizpide hori bera gastu-kontzeptuari eta kostu garbiaren terminoan kontuan hartu zuzeneko kostua (pentsioak) ez ezik, kostuak ere.

2.- Foru legeak finantzaketa-sistema arautzen du Partzuergoak ekarpen hori Iruñeko Udalari egin ondorengo une batean, eta legegilearen asmoa izan balitz ezen, Iruñeak jasan beharreko kostu garbiaren gehieneko zenbatekoak kalkulatze aldera, ekarpen hori beherapen gisa eta diru-sarrera kontzeptuan aplikatu beharko litzatekeela, hala ezarri izanen zuen 10. xedapen gehigarrian. Une honetan bi transferentziak hirugarren berdinean –Nafarroako Gobernuan– metatuta egotea ez da arrazoia horietako bakoitzaren jatorria eta funtsa aldarazteko, ez eta, are gutxiagorik ere, Iruñeak, gainerako toki entitateek bezala, eskubidea duen zenbatekoak aldatzeko.

Kontuen Ganberak proposatzen duen interpretazioa, zeinak kostu garbiaren kontzeptua foru legean bertan araututako diru-sarreren eta gastuen terminoez haratago zabaltzen baitu, bai foru legearen bai 2006ko akordioaren izpirituaren eta xedearen aurkakoa izateaz gainera, halako egoera batera garamatza non suhiltzaileen montepioaren finantzaketaren ekarpena 10. xedapen gehigarrian araututako ekarpen orokorrean bilduta gera daitekeen; orduan, lehenengo Partzuergoaren sorrerarekin eta gero Nafarroako Larrialdi Agentzia sortzeko garaian egindako negoziazioaren emaitza den transferentzia galduko luke Udalak, eta hain zuen ere jada azaldutako egoera berezia berdintzera zetorrena.

Halaber, adierazi beharra dago ezen Udalak finantzaketari buruz suhiltzaileen montepioaren eskutik jasotzen duen informazioa beti Kontu Orokorraren espedienteko oroitidazki ekonomiko orokorreko datuetan jaso dela; eta Kontuen Ganberak Iruñeko Udalari buruz 2013an egin zuen fiskalizazio-txostenean ere berariaz jasotzen da: “...Udalak kostu garbiaren ehuneko 77,1 finantzatzen du, langileei egindako atxikipenak deskontatuta... ”. Sekula ere ez da auzitan jarri kalkulu horretan kotizazioei dagozkien atxikipenak baino kontzeptu gehiago deskontatu behar direla. Are gehiago, ukitutako administrazioetatik bakarrak ere ez ditu auzitan edo zalantzan jarri kostu garbia definitzen duten kontzeptuak, eta kontzeptu horren borondatea hain argia izan da non bi administrazioak bat baitatoz arauaren interpretazioan eta aplikazioan.

Iruñeko Udalaren iritzian, foru legean definitutako diru-sarrerak eta gastuak baizik ez dira kontuan hartu behar pentsioen kalkulu garbia egiteko, eta zuzentzat jotzen dugu Nafarroako Gobernuak egindako kalkulua.

Iruñean, 2015eko azaroaren 3an

Ekonomia- eta aurrekontu-kudeaketaren arduraduna: Nuria Larráyoz

ALKATEAK SINADURA EMATEKO OFIZIOA

Iruñeko Udalaren 2014ko ekitaldiari buruzko behin-behineko fiskalizazio-txostenak, Kontuen Ganberak onetsi duenak, iritzian salbuespen bat dauka. Aipatzen da kalkulu horretan “ez dela sartu Nafarroako Gobernuaren eskutik jasotako diru-laguntza, 864.487 eurokoa, suhiltzaileen kidegoko langileen kuota patronalaren kontzeptuan ordaindutakoa; horrek, izan ere, kopuru hori egiten duen gehiegizko finantzaketa ekarri zuen".

Salbuespena ikusita, udal honetatik zuzentzat jotzen dugu Nafarroako Gobernuak jarraitutako irizpidea, Iruñearen montepio berekiaren finantzaketarako ekarpen orokorra kalkulatzekoa, non pentsioen kostu garbiaren kalkuluan soilik sartzen baitira 10/2003 Foru Legean araututako gastuak eta diru-sarrerak. Aipatutako jarrera abalatzen duen txosten teknikoa gehitu dugu, eta alegazioak aurkezteko eskubideaz baliatuta, Ganberari eskatzen diogu behin betiko txostenetik salbuespen hori ken dezan.

Iruñean, 2015eko azaroaren 4an

Alkate-udalburua: Joseba Asirón

Behin-behineko txostenari aurkeztutako alegazioei Kontuen Ganberak emandako erantzuna

Eskerrak eman nahi dizkiegu Iruñeko Udalari eta Nafarroako Gobernuko Lehendakaritzako, Funtzio Publikoko, Barneko eta Justiziako Departamentuko Gizarte Prestazioen Zerbitzuari, aurkeztu dituzten alegazioengatik. Alegazio horiek behin-behineko txostenari eransten zaizkio eta hori behin betikotzat hartzen da, egindako fiskalizazioaren azalpena direlako eta ez dutelako edukia aldatzen. Halere, Ganbera honek honako alderdiak aipatu nahi ditu:

Nafarroako Gobernuko Lehendakaritzako, Funtzio Publikoko, Barneko eta Justiziako Departamentuko Gizarte Prestazioen Zerbitzuaren alegazioen erantzuna.

1. Kontuen Ganberak Iruñeko Udaleko klase pasiboen urteko kostu garbiaren kalkulua aztertzeko jarraitu duen argudioa ez da legearen interpretazio bat; izan ere, kostu garbiaren definiziotik heldu da: alegazioen testuan bertan adierazi bezala kostu garbi hori lortzen da toki entitate horretako klase pasiboetatik heldu diren gastuen eta diru-sarreren arteko kenketa egitetik.
2. Udalak honako diru-sarrera hauek dauzka urtero klase pasiboak finantzatzeko: langile aktiboen nominetan egiten diren atxikipenak (horren barne direla Nafarroako Gobernuari transferitutako suhiltzaileen kidegoko langileak); Nafarroako Gobernutik jasotako transferentzia, "kuota patronalaren kontzeptuan", Udalak eta Gobernuak 2006an lortutako akordioa betetzetik heldu dena –haren bidez arautu zen Iruñeko Udaleko Su-itzaltze eta Salbamendu Zerbitzua Nafarroako Foru Komunitateko Administrazioaren Su-itzaltze eta Salbamendu Zerbitzuan sartzea–; Nafarroako Gobernuaren ekarpena, urteko kostu garbia finantzatzeko egindakoa, 10/2003 Foru Legean ezarritakoa kontuan hartuta.
3. Klase pasiboen aurreikuspen sistema banaketa-irizpidearekin kudeatzen da, ez kapitalizazio-irizpidearekin. Horrexegatik urtero klase pasiboen finantzaketarako lortutako diru-sarrerak kontuan hartu beharrekoak dira urteko kostu garbia kalkulatzeko.
4. Transferentzia hori identifikatzen deneko kontzeptua zein den ere (kuota patronala, enpresa-kuota eta abar), klase pasiboen finantzaketarako diru-sarrera bat da eta, horrenbestez, kontuan hartu beharra dago kostu garbia kalkulatzeko, arestian aipatutako akordioa betez.

Iruñeko Udalak aurkeztutako alegazioen erantzuna

1. Oro har, Lehendakaritza, Funtzio Publiko, Barne eta Justizia Departamentuko Funtzio Publikoaren Zuzendaritza Nagusiaren alegazioen erantzunean esandakora jotzen dugu.
2. Auditorian erabilitako prozedurak, Kontuen Ganberaren txostenetan berariaz aipatzen den bezala, laginketan eta sakontasun handiagoz ala gutxiagoz berrikusi beharreko alderdien hautaketan oinarritzen dira. Kontuen Ganberak Iruñeko Udalari buruz aurrez eman dituen txostenetan, Nafarroako Gobernuak Udalari klase pasiboak finantzatzeko emandako diru-laguntzei buruzko informazioa egiaztatu izan dugu, baina txostenaren norainokoan kostu garbiaren kalkuluaren berrikuspena aurreikusi gabe. 2014ko ekitaldiari buruz egindako fiskalizazioan berariaz sartu zen kalkulu hori laginaren barruan, eta, horrenbestez, txosten horretan aztertu da hori sakontasun handiagoz, eta txostenean jasotako ondorioetara iritsi gara.
3. Azken batean, txostenaren ondorioak berresten ditugu, eta aplikatzekoa den araudia kontuan hartuta, Udalak klase pasiboen urteko finantzaketara jasotako diru-sarrera guztiak, haien jatorria edo sailkapena zein den ere, kontuan hartu behar dira urteko kostu garbia kalkulatzeko, eta horien barruan, 2006an Nafarroako Gobernuaren eta Udalaren artean egindako akordioaren arabera jasotakoak, berariaz aurreikusi zirenak Nafarroako Gobernuari atxikitako Udaleko suhiltzaileen kidegoko langileen klase pasiboak finantzatzeko.

Iruñean, 2015eko azaroaren 9an

Lehendakaria: Helio Robleda Cabezas

Eranskina: Iruñeko Udalaren urteko kontu bateratuen oroitidazkia, 2014ko abenduaren 31ri dagokiona

1. Jotzen da ente bat merkatukoa dela haren produkzioa ekonomikoki aipagarriak diren preziotan saltzen bada eta salmentek gutxienez ere produkzio-kostuen ehuneko 50 estaltzen badute. [↑](#footnote-ref-1)
2. Ordaintzeko batez besteko epeak neurtzen du nolako atzerapena gertatzen den merkataritza-zorraren ordainketan termino ekonomikoetan; adierazle hori Sektore Publikoaren Kontratuei buruzko Foru Legeko ordainketarako legezko epeaz bestekoa da. Adierazle horrek balio negatiboak izanen ditu baldin eta Administrazioak fakturak edo obra-ziurtagiria, kasuan kasukoa, aurkeztu eta 30 egun natural iragan baino lehen ordaintzen badu. [↑](#footnote-ref-2)